(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΣΒ΄

Παρασκευή 4 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Κατάθεση Εκθέσεως Ειδικής Μόνιμης Επιτροπής: Η Ειδική Μόνιμη Επιτροπή Παρακολούθησης των Αποφάσεων του Ευρωπαϊκού Δικαστηρίου των Δικαιωμάτων του Ανθρώπου καταθέτει την έκθεσή της για την Α' Σύνοδο της Κ' Κοινοβουλευτικής Περιόδου, σύμφωνα με το άρθρο 43Α παρ. 6 του Κανονισμού της Βουλής., σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:, σελ.
 α) Προς τον Υπουργό Υποδομών και Μεταφορών, με θέμα: «Πότε τελικά θα φτάσει ο Προαστιακός στο Λουτράκι; Η τοπική κοινωνία και οι φορείς ζητούν συγκεκριμένες απαντήσεις και άμεσες ενέργειες»., σελ.
 β) Προς τον Υπουργό Κλιματικής Κρίσης και Πολιτικής Προστασίας:, σελ.
 i. με θέμα: « Ίδρυση Πυροσβεστικού Σταθμού στη Θέρμη Θεσσαλονίκης»., σελ.
 ii. με θέμα: «Μονιμοποίηση πυροσβεστών Πενταετούς Υποχρέωσης (Π.Π.Υ.)». , σελ.
 γ) Προς τον Υπουργό Παιδείας, Θρησκευμάτων και Αθλητισμού:, σελ.
 i. με θέμα: «Να προσληφθεί άμεσα μόνιμο προσωπικό στην Ανώτατη Σχολή Καλών Τεχνών και να επαναλειτουργήσουν τα εργαστήρια που καταργούνται στην ΑΣΚΤ»., σελ.
 ii. με θέμα: «Επανεξέταση του πλαισίου για την δωρεάν μεταφορά μαθητών». , σελ.

ΠΡΟΕΔΕΡΥΩΝ

ΓΕΡΟΒΑΣΙΛΗ Ό. , σελ.

ΟΜΙΛΗΤΕΣ

Α. Επί διαδικαστικού θέματος:

 ΓΕΡΟΒΑΣΙΛΗ Ό. , σελ.

Β. Επί των επικαίρων ερωτήσεων:

 ΒΕΤΤΑ Κ. , σελ.
 ΔΙΓΕΝΗ Α. , σελ.
 ΜΑΚΡΗ Ζ. , σελ.
 ΠΕΡΚΑ Θ. , σελ.
 ΤΑΧΙΑΟΣ Ν. , σελ.
 ΤΟΥΡΝΑΣ Ε. , σελ.
 ΧΟΥΡΔΑΚΗΣ Μ. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΣΒ**΄**

Παρασκευή 4 Οκτωβρίου 2024

Αθήνα, σήμερα στις 4 Οκτωβρίου 2024, ημέρα Παρασκευή και ώρα 9.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Δ΄ Αντιπροέδρου αυτής κ. **ΟΛΓΑΣ ΓΕΡΟΒΑΣΙΛΗ**.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-10-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΣΑ΄ συνεδριάσεώς του, της Πέμπτης 3 Οκτωβρίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση Σύμβασης Παραχώρησης Υπηρεσιών για τη χρηματοδότηση, λειτουργία, συντήρηση και εκμετάλλευση της Αττικής Οδού».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Γεώργιο Ψυχογιό, Βουλευτή Κορινθίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν σήμερα Παρασκευή 4 Οκτωβρίου 2024, στο πλαίσιο του κοινοβουλευτικού ελέγχου, είναι οι εξής:

Οι υπ’ αριθμ. 1432/27-9-2024 και 1437/30-9-2024 επίκαιρες ερωτήσεις, οι οποίες θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η υπ’ αριθμ. 1430/27-9-2024 επίκαιρη ερώτηση, η οποία θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Οι υπ’ αριθμ. 1426/25-9-2024 και 1434/30-9-2024 επίκαιρες ερωτήσεις, οι οποίες θα απαντηθούν από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Κατόπιν αυτού, προχωρούμε στη συζήτηση της πρώτης με αριθμό 1430/27-9-2024 επίκαιρης ερώτησης δεύτερου κύκλου του Βουλευτή Κορινθίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Ψυχογιού προς τον Υπουργό Υποδομών και Μεταφορών, με θέμα: «Πότε τελικά θα φτάσει ο Προαστιακός στο Λουτράκι; Η τοπική κοινωνία και οι φορείς ζητούν συγκεκριμένες απαντήσεις και άμεσες ενέργειες».

Ο κ. Ψυχογιός έχει τον λόγο για να θέσει το ερώτημά του.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κύριε Υπουργέ, δεν μπορώ να μην ξεκινήσω από το γεγονός ότι βρισκόμαστε πολύ λίγες μέρες από τον απόηχο -τα αποκαΐδια, για να είμαι ακριβής- της μεγάλης φωτιάς στην Κορινθία και την απώλεια δύο συνανθρώπων μας και ζητάω σε κάθε βήμα που έχω και την υποστήριξη της Κυβέρνησης και της πολιτείας στην περιοχή μου, αλλά και την κατανομή ευθυνών για την οποία έχουμε καταθέσει χωριστή ερώτηση στα αρμόδια Υπουργεία.

Μπαίνω τώρα στο θέμα μας, το οποίο όμως συνδέεται με όσα ανέφερα, γιατί οι πολίτες θέλουν να βλέπουν ότι το κράτος λειτουργεί για να πιστέψουν σε αυτό, και να δουν και έργα υποδομής και τα χρήματά τους να επιστρέφουν σε παρεμβάσεις οι οποίες βελτιώνουν τη ζωή τους.

Το έργο, λοιπόν, του προαστιακού Λουτρακίου είναι πάγια και διαχρονική απαίτηση παραγωγικών φορέων και κατοίκων του Λουτρακίου και μάλιστα υποστηρίζεται από σειρά αποφάσεων του δημοτικού συμβουλίου. Είναι ένα μεγάλο αναπτυξιακό έργο η κανονικοποίηση της υφιστάμενης μονής σιδηροδρομικής γραμμής Ισθμού - Λουτρακίου με ηλεκτροκίνηση, με τη σύμβαση για το έργο να υπογράφεται το 2019, με χρηματοδότηση από το επιχειρησιακό πρόγραμμα «Υποδομές, μεταφορές, περιβάλλον και αειφόρος ανάπτυξη 2014-2020» και αναμένεται να συνδέσει την ομώνυμη πόλη με το δίκτυο του προαστιακού σιδηροδρόμου.

Ωστόσο, παρά το γεγονός ότι το συγκεκριμένο έργο σύμφωνα με το αρχικό χρονοδιάγραμμα έπρεπε ήδη να έχει παραδοθεί, έχουμε εισέλθει στον έκτο χρόνο κατασκευής και όχι μόνο δεν έχει ολοκληρωθεί για να λειτουργήσει προς όφελος των είκοσι δύο χιλιάδων δημοτών και εκατό χιλιάδων παραθεριστών του Δήμου Λουτρακίου, αλλά παρέλκει μέχρι σήμερα χωρίς να υπάρχει και συγκεκριμένο χρονοδιάγραμμα παράδοσης.

Την ίδια ώρα η «ΕΡΓΑ ΟΣΕ», που έχει την ευθύνη της κατασκευής του, παρά την με αριθμό 128 ομόφωνη απόφαση του Δημοτικού Συμβουλίου του Δήμου Λουτρακίου που ελήφθη στις 25-10-2022, δεν έχει παρουσιάσει νέο και τελικό χρονοδιάγραμμα αποπεράτωσης ως οφείλει για ένα έργο το οποίο, σημειωτέον, αφορά τη μετατροπή μιας μετρικής γραμμής που προϋπήρχε μεταξύ Ισθμού και Λουτρακίου -το γνωρίζετε- μήκους 6,4 χιλιομέτρων.

Σε αυτό το πλαίσιο σας ρωτάμε το απλό που όλοι περιμένουν να ακούσουν: Σε ποιες ενέργειες θα προβεί το Υπουργείο σας -έχετε και ο ίδιος έρθει στην περιοχή, έχετε δει το έργο, έχετε συζητήσει με τους φορείς και έχετε καταλάβει τη σημασία του- προκειμένου η «ΕΡΓΟΣΕ» να παρουσιάσει τελικό χρονοδιάγραμμα ολοκλήρωσης των έργων όπως οφείλει και όπως επιτάσσει και η απόφαση του Δημοτικού Συμβουλίου, της Πρωτοβουλίας Πολιτών για τον Προαστιακό και πολλών άλλων εμπλεκομένων φορέων.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κυρία Πρόεδρε.

Κύριε Βουλευτά, κατά τύχη χθες το βράδυ κλείσαμε τη Βουλή μιλώντας για αντίστοιχα θέματα και σήμερα το πρωί την ανοίγουμε πάλι συζητώντας για παρόμοια θέματα. Και βλέπω στην Αίθουσα μάλιστα την κ. Πέρκα, με την οποία είχαμε συζητήσεις σχετικές χθες, αλλά και στην επιτροπή της Βουλής πριν από μερικές μέρες και μάλιστα εκεί έκανα αναφορά ειδικά στο Λουτράκι.

Επιτρέψτε μου να πω ότι κατανοώ πολύ καλά ότι η τοπική κοινωνία θέλει να τελειώσει το έργο. Το θέμα μας είναι το εξής: Τι ονομάζουμε «τοπική κοινωνία»; Προφανώς τοπική κοινωνία δεν είναι κάτι το οποίο αναφέρεται έτσι νεφελωδώς. Η τοπική κοινωνία εκπροσωπείται από συγκεκριμένες αρχές. Εν προκειμένω έχετε πει ότι εκπροσωπείται και από τον Δήμο Λουτρακίου, ομόφωνη απόφαση του οποίου προηγουμένως αναφέρατε.

Επιτρέψτε μου, λοιπόν, να πω ότι εδώ μιλάμε για μία αντικατάσταση μιας παλιάς μετρικής γραμμής, η οποία έχει το εξής χαρακτηριστικό: Σε ένα μεγάλο τμήμα της από αυτό το μικρό μήκος το οποίο αναφέρατε -πρόκειται για ένα έργο μικρού κόστους στην πραγματικότητα το οποίο χρηματοδοτείται από το ΕΣΠΑ- βρίσκεται σε εντός σχεδίου περιοχή. Ποιο είναι το πρόβλημα; Δεν έχει υλοποιηθεί το σχέδιο πόλεως. Έχουν γίνει εντάξεις, υπάρχουν πράξεις τακτοποίησης, υπάρχουν πράξεις αναλογισμού και αυτές δεν έχουν εφαρμοστεί. Αν δεν κάνω λάθος, υπάρχει και μία επέκταση η οποία έχει γίνει με τον ν.1337, αλλά βεβαίως δεν έχει κυρωθεί η πράξη εφαρμογής. Καταλαβαίνετε ότι αυτό ως έργο δεν είναι εύκολο, είναι πάρα πολύ δύσκολο. Ποιο είναι το ζήτημα; Ότι περνάει το τρένο και όχι πια η παλιά μετρική γραμμή, που θα έλεγε κανένας ότι είναι ο παλιός «Μουτζούρης», αλλά ένας σύγχρονος προαστιακός με καινούργια τρένα, με τρένα τα οποία έχουν απαιτήσεις μεγαλύτερων ταχυτήτων και βεβαίως και μεγαλύτερο όγκο από τα παλιά τρένα, τα οποία πρέπει να περνάνε μπροστά από ιδιοκτησίες και εντός σχεδίου και εκτός σχεδίου και όπου δεν υπήρχε καμμία πρόβλεψη μέχρι σήμερα για το πώς θα διαχειριστούμε τις κάθετες, τις εγκάρσιες προς τη γραμμή προσβάσεις και την επικοινωνία με την υπόλοιπη πόλη του Λουτρακίου ή με το οδικό δίκτυο το οποίο βρίσκεται εκτός σχεδίου πόλεως.

Αυτό είναι μια πολύ δύσκολη εξίσωση στην οποία έχουμε εγκύψει και θα την λύσουμε με μία κατ’ οικονομία λύση που είναι η τοποθέτηση ισόπεδων διαβάσεων, οι οποίες όμως θα αγοραστούν τώρα, διότι δεν προβλέπονταν στην αρχική μελέτη -προφανώς αυτό απαιτεί μία αλλαγή της μελέτης- και οι όποιες ισόπεδες διαβάσεις θα δώσουν μια λύση που δεν είναι η καλύτερη. Δεν θα φτάσουμε στο αποτέλεσμα αυτού του έργου, στο οποίο θέλαμε να φτάσουμε, ακριβώς γιατί πρόκειται για ένα έργο το οποίο σχεδιάστηκε και δημοπρατήθηκε με εγγενείς αδυναμίες.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ψυχογιέ, έχετε τον λόγο για τη δευτερολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κύριε Υπουργέ, άκουσα με προσοχή την απάντησή σας και θυμάμαι ότι όταν συζητούσαμε το έργο εμείς ως κυβέρνηση, είχαμε καλέσει σε μία σύσκεψη τότε όλους τους εμπλεκόμενους φορείς και των πολιτών και της αυτοδιοίκησης και των επαγγελματιών, αλλά και τους ιδιοκτήτες οι οποίοι έχουν ζητήματα και τα έχουν βάλει και δικαστικά μέχρι τώρα, προκειμένου να βρούμε μία λύση για να προχωρήσει το έργο. Είχαν λυθεί κάποια από αυτά τα ζητήματα προκειμένου να πάμε στη σύμβαση, να πάμε στη χρηματοδότηση, να πάμε στη δρομολόγηση του έργου, που πράγματι ήταν στις ράγες -για να χρησιμοποιήσω και μια λέξη που σχετίζεται με το αντικείμενο-, αλλά αυτό που περίμενα από εσάς ως Κυβέρνηση όχι προσωπικά εδώ και παραπάνω από πέντε χρόνια είναι να έχετε προβεί σε τέτοιες πρωτοβουλίες, ούτως ώστε και τα θέματα ενδεχομένως τα ιδιοκτησιακά να τα συζητήσετε και να βρείτε λύση με ανθρώπους οι οποίοι διαμαρτύρονται και θεωρούν ότι θίγονται και με τον δήμο ο οποίος πρέπει να ολοκληρώσει τα σχέδια και με τις εταιρείες οι οποίες κατασκευάζουν το έργο και με την ίδια την «ΕΡΓΟΣΕ», η οποία εδώ και πάνω από δύο μήνες που έχει αποσταλεί έγγραφο για να απαντήσει για το τελικό χρονοδιάγραμμα, δεν έχει πάρει καν θέση.

Ο κόσμος και ο πολίτης δεν μπορεί να παρακολουθεί αυτή την εξαιρετικά αργή υλοποίηση ενός έργου, το οποίο εγώ να δεχθώ ότι ήθελε κάποιες βελτιώσεις, αλλά δεν μπορεί αυτό να είναι δικαιολογία να περιμένουμε πέντε χρόνια και έξι χρόνια για ένα τόσο κρίσιμο έργο, όπως και άλλα έργα στον νομό μου, που είχαν ξεκινήσει και δρομολογηθεί από την κυβέρνηση του ΣΥΡΙΖΑ, όπως το φράγμα του Ασωπού και να χάνονται όλες οι δυνατότητες και η δυναμική που αναπτύσσει ένα τέτοιο έργο.

Εκείνο, λοιπόν, το οποίο θέλω να μας πείτε είναι:

Πρώτον, σε ποιες ενέργειες θα προβείτε ακριβώς για να επιταχυνθούν αυτές οι διαδικασίες που κατά τη γνώμη σας έπρεπε ήδη να έχουν γίνει, κάτι για το οποίο έχετε ευθύνη γι’ αυτό ως Κυβέρνηση;

Δεύτερον είναι σημαντικό να δούμε και τι απαντά η εταιρεία. Δηλαδή η ίδια η εταιρεία η οποία είναι αυτή που επιβλέπει το έργο, η «ΕΡΓΟΣΕ» και ο ΟΣΕ, τι απαντούν σε αυτό, σε ποιες κινήσεις θα προβούν; Θα σεβαστούν το αίτημα όλων εκείνων οι οποίοι περιμένουν να δουν ότι το κράτος λειτουργεί, η πολιτεία ανταποκρίνεται στον ρόλο της.

Αυτά είναι τα βασικά ερωτήματα και νομίζω ότι αν μη τι άλλο θα πρέπει να είμαστε πλέον απέναντι τους πολίτες πολύ συγκεκριμένοι κάνοντας και μια αυτοκριτική και δίνοντας και κάποιες εξηγήσεις για να μπορούμε να πάμε πιο κάτω. Δηλαδή εμείς θέλουμε να ακούσουμε ακριβώς τις επόμενες κινήσεις, πώς θα επιταχυνθούν, πώς θα ξεπεραστούν κάποια εμπόδια που υπάρχουν και τα οποία θα πρέπει να έχουν λυθεί, για να παραδοθεί ένα έργο κοινής ωφέλειας, η επέκταση του σιδηροδρόμου, το οποίο είναι για το περιβάλλον σημαντικό, για την τοπική κοινωνία σημαντικό για την τοπική οικονομία σημαντικό, αλλά και συνολικά για τη χώρα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υφυπουργέ, έχετε τα επόμενα τρία λεπτά για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Επιτρέψτε μου να πω ότι δεν έχω την παραμικρή αμφιβολία ότι κάνατε αυτό που εσείς με τον δικό σας τρόπο θεωρείτε διαβούλευση όσον αφορά αυτές τις συναντήσεις στις οποίες αναφερθήκατε με την τοπική κοινωνία, με τις τοπικές αρχές. Προφανώς την κάνατε αυτή τη διαβούλευση. Σας λέω όμως ότι την κάνατε με τον δικό σας τρόπο. Γιατί; Πότε έγιναν αυτά; Τις τελευταίες μέρες της Πομπηίας. Αυτή η σύμβαση υπογράφηκε τον Ιούνιο του 2019. Και αν θέλετε την άποψή μου μιλάμε για ένα έργο το οποίο σχεδιάστηκε και δημοπρατήθηκε με σαφώς προεκλογικό σκοπό, δεν υπήρχε άλλος λόγος να δημοπρατηθεί ένα τόσο ανώριμο έργο. Ήταν απολύτως ανώριμο γιατί συζητάμε πώς προχωράμε σε ένα έργο χωρίς να έχουν γίνει οι αναγκαίες απαλλοτριώσεις, χωρίς να έχουν λυθεί όλα τα προβλήματα που αποτελούν προϋποθέσεις για να μην έρχεται αύριο μία ανάδοχος εταιρεία και να σου θέτει συνέχεια αιτήματα θετικών ζημιών, για να μην καθυστερεί το έργο και να μην χρειάζονται παρατάσεις. Προφανώς όλα αυτά τα προαπαιτούμενα έπρεπε να έχουν εκπληρωθεί. Κανένα από αυτά δεν είχε εκπληρωθεί.

Και σας ξαναλέω, μιλάμε για μια εκτός σχεδίου περιοχή όπου δεν προεβλέπετο παράλληλος, παράπλευρος, δρόμος προς τη σιδηροδρομική χάραξη. Κανένας. Το ξέρετε πολύ καλά κι εσείς και εγώ, το έχω επισκεφτεί τρεις φορές, ακριβώς εκεί που τελειώνουν οι ιδιοκτησίες περνάει και ο σιδηρόδρομος. Είναι λογικό, λοιπόν, αυτοί οι άνθρωποι να θέλουν να περάσουν πάνω από τις γραμμές για να μπορέσουν να πάνε στον δρόμο, ο οποίος βρίσκεται απέναντι.

Πώς θα λυθεί αυτό; Αυτό θα λυνόταν με την εντολή την οποία έχουμε δώσει στην «ΕΡΓΟΣΕ» να προχωρήσει στην απαλλοτρίωση μιας ζώνης ώστε να μπορέσουμε να έχουμε αυτόν τον παράπλευρο δρόμο. Θα μπορούσε αυτό να γίνει συναινετικά με τους κατοίκους; Προφανώς, όχι. Διότι σε όποιον απευθυνθήκαμε, σου λέει «εσύ, κύριε, θέλεις να μου πάρεις την ιδιοκτησία χωρίς να με πληρώσεις, άρα πρέπει να προηγηθεί η απαλλοτρίωση».

Στην εντός σχεδίου περιοχή έχω συναντηθεί τουλάχιστον τρεις φορές με τον Δήμο Λουτρακίου. Για να προχωρήσουν οι απαλλοτριώσεις στην εντός σχεδίου περιοχή, προϋπόθεση, πριν δοθούν τα όποια λεφτά -απ’ όπου κι αν δοθούν, δεν έχει σημασία ο προϋπολογισμός- είναι να κυρωθεί η πράξη εφαρμογής. Δεν κυρώνεται η πράξη εφαρμογής και δεν κυρώνεται η πράξη εφαρμογής γιατί ο δήμος δεν θέλει να αναλάβει την υποχρέωση να πρέπει να καταβάλλει αποζημιώσεις στους παρόδιους, σε αυτούς οι οποίοι πρέπει να αποζημιωθούν για τη διέλευση του σιδηροδρόμου.

Λοιπόν, η εξίσωση δεν είναι εύκολη. Είναι δύσκολη. Μπορεί να ζητά η τοπική κοινωνία αυτό που λέτε και εσείς «το τέλος του έργου», αλλά πρέπει και αυτή να συνεργαστεί στο μέτρο που πρέπει να συνεργαστεί. Και δεν εννοώ τις μεμονωμένες περιπτώσεις, που κατανοώ ότι ο κόσμος σού λέει «κύριε, εγώ για να αποστερηθώ την ιδιοκτησία μου θέλω να αποζημιωθώ εν όλω». Αλλά μιλάω γι’ αυτό που αφορά αρμοδιότητα των αρχών.

Και επιτρέψτε μου να πω το εξής: Το τυπικό χρονοδιάγραμμα παραμένει αυτό το οποίο ήταν εξαρχής, 31-12-2024, αυτό που ισχύει και σήμερα. Στην πραγματικότητα, με τις A SV τις οποίες θα τοποθετήσουμε -που σας λέω ότι δεν είναι η βέλτιστη λύση, είναι μια κατ’ οικονομία λύση, μια λύση που δεν μου αρέσει, διότι δεν είναι καθόλου ωραίο ο προαστιακός εκεί να πηγαίνει με πολύ αργές ταχύτητες και να ανεβοκατεβαίνουν ισόπεδες διαβάσεις- το έργο θα είναι εφικτό να τελειώσει -είναι εφικτό και ορατό να τελειώσει- στα τέλη του 2025.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η έκτη, με αριθμό 1434/30-9-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Κλιματικής Κρίσης και ΠολιτικήςΠροστασίας, με θέμα: «Ίδρυση Πυροσβεστικού Σταθμού στη Θέρμη Θεσσαλονίκης».

Κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ πάρα πολύ, κυρία Πρόεδρε.

Αξιότιμε κύριε Υπουργέ, αξιότιμοι συνάδελφοι, σήμερα φέρνω ενώπιόν σας ένα θέμα που αφορά την ασφάλεια των πολιτών στην ανατολική Θεσσαλονίκη και ιδιαίτερα στην περιοχή της Θέρμης, η οποία είναι ραγδαίως αναπτυσσόμενη. Θα είδατε δημοσιεύματα τον τελευταίο καιρό και στην εφημερίδα «ΚΑΘΗΜΕΡΙΝΗ» που τονίζουν αυτήν την ανάπτυξη από περίπου δέκα χιλιάδες με δεκαπέντε χιλιάδες πληθυσμό, ανέρχεται ήδη στις πενήντα χιλιάδες και οι προβλέψεις που γίνονται για τα επόμενα χρόνια φτάνουν πάνω από τις εκατό χιλιάδες κατοίκους. Να σας δώσω ενδεικτικά την πληροφορία ότι ο βιολογικός καθαρισμός θα αφορά διακόσιες χιλιάδες κατοίκους. Επομένως, έχουμε κατά νου το πού πηγαίνει αυτή η περιοχή.

Παρ’ όλο, λοιπόν, που η Θέρμη έχει ενταχθεί σε ένα πρόγραμμα για την πυροπροστασία των οικισμών, το οποίο προβλέπει τη δημιουργία αντιπυρικών ζωνών γιατί περιφερικά υπάρχουν δασικές εκτάσεις, αυτό από μόνο του δεν επαρκεί. Και το πρόγραμμα αυτό χρηματοδοτείται μεν από το πράσινο ταμείο, προσφέρει σημαντική ενίσχυση στην πυροπροστασία των οικισμών, αλλά το πρόβλημα δεν αντιμετωπίζεται στη βάση του, την έλλειψη δηλαδή ενός αυτόνομου πυροσβεστικού σταθμού στην περιοχή, το οποίο αποτελεί πάγιο αίτημα και του Δήμου Θέρμης -και όχι μόνο.

Η Θέρμη αυτή τη στιγμή εξαρτάται, σε ό,τι αφορά την πυροσβεστική κάλυψη, από την 2η ΕΜΑΚ η οποία, όμως, αντιμετωπίζει και άλλες καταστάσεις και διασώσεις και μη αστικές πυρκαγιές. Αυτή η διπλή επιβάρυνση δυσχεραίνει την αποτελεσματικότητα της υπηρεσίας, θέτει τους κατοίκους σε άμεσο κίνδυνο και σε εργασιακή επιβάρυνση όσους με αυταπάρνηση δουλεύουν στην ΕΜΑΚ, διότι όταν αυτοί επιστρέφουν από μια απαιτητική αποστολή, για παράδειγμα μια διάσωση στον Όλυμπο, μπορεί την ίδια μέρα να πρέπει να ανταποκριθούν και σε μια αστική πυρκαγιά.

Τέλος, η εγγύτητα της Θέρμης με το αεροδρόμιο «ΜΑΚΕΔΟΝΙΑ», το οποίο απαιτεί εξειδικευμένες πυροσβεστικές υπηρεσίες για την εξασφάλιση της ασφάλειάς του, επιβαρύνει περισσότερο τις πυροσβεστικές δυνάμεις της περιοχής και θέλω να τονίσω ότι έχω καταθέσει και μια ερώτηση για ποιον λόγο οι πυροσβέστες που πληρώνονται από το δημόσιο -αρκετοί στον αριθμό- απασχολούνται και στον ιδιωτικό φορέα της «FRAPORT» στο αεροδρόμιο. Άρα, δηλαδή, αποστελεχώνεται περαιτέρω η ΕΜΑΚ.

Γι’ αυτούς τους λόγους έκανα την επίκαιρη ερώτηση, καλώντας σας να αναλάβετε δράση, να προχωρήσετε στην ίδρυση ενός πυροσβεστικού σταθμού στη Θέρμη, να ενισχυθεί τόσο σε υποδομές όσο και σε προσωπικό, για να μπορέσουν να καλυφθούν οι αυξημένες ανάγκες της περιοχής.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Ευάγγελος Τουρνάς.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κυρία Πρόεδρε.

Κυρίες και κύριοι Βουλευτές, κύριε Χουρδάκη, πρώτα από όλα σε αυτό το τελευταίο το οποίο είπατε, κρίνω σκόπιμο να σας απαντήσω ότι οι υπηρεσίες που παρέχονται προς τρίτους, προς την «FRAPORT», πληρώνονται ακριβώς όσο κοστίζουν.

**ΜΙΧΑΗΛ ΧΟΥΡΔΑΚΗΣ:** Κατά το ήμισυ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Από εκεί και πέρα, θα ήθελα να σας πω ότι προχωρούμε προς την ολοκλήρωση της αντιπυρικής περιόδου, μιας αντιπυρικής περιόδου η οποία χαρακτηρίστηκε ως η πλέον δυσκολότερη των τελευταίων σαράντα ετών από τους επιστήμονες. Και πράγματι είχαμε μια ραγδαία αύξηση των θερμοκρασιών, 2 με 4 βαθμούς Κελσίου κάθε μήνα όλο το καλοκαίρι, με υψηλές θερμοκρασίες παρατεταμένες καθ’ όλη τη διάρκεια της ημέρας και της νύχτας, είχαμε ισχυρούς ανέμους κ.λπ..

Σε όλο αυτό το κλίμα, το Πυροσβεστικό Σώμα είχε να αντιμετωπίσει οκτώ χιλιάδες πεντακόσιες πυρκαγιές, από τις οποίες οι τέσσερις χιλιάδες επτακόσιες κατά τη διάρκεια της αντιπυρικής περιόδου. Όμως ακόμα, αν και βρισκόμαστε στο φθινόπωρο, εξακολουθούμε να αντιμετωπίζουμε έναν σημαντικό αριθμό πυρκαγιών -τριάντα την ημέρα- και βλέπουμε ότι η κλιματική κρίση χτυπάει όλο τον πλανήτη. Είδαμε την κακοκαιρία «Μπόρις» να αφήνει πίσω της στη νότια Γαλλία και στη βόρεια Ιταλία θύματα, αλλά και τεράστιες καταστροφές και την ίδια στιγμή, από 13 έως 23 Σεπτεμβρίου είδαμε στην Πορτογαλία να δημιουργούνται τεράστιες καταστροφές, ένα εκατομμύριο διακόσιες χιλιάδες στρέμματα καμένης γης και βέβαια χάθηκαν και ανθρώπινες ζωές.

Δυστυχώς και στη χώρα μας είδαμε στις ημέρες μας στην Ευρωστίνη να έχουμε μία πολύ μεγάλη, μια σημαντική πυρκαγιά. Αυτές τις ημέρες, εν μέσω φθινοπώρου, με δείκτη βέβαια κινδύνου πυρκαγιάς 4, είδαμε να έχουμε μια έναρξη και μία εξάπλωση της πυρκαγιάς η οποία στοίχισε δυστυχώς και τη ζωή δύο νέων ανδρών.

Θα ήθελα να εκφράσω από εδώ τα συλλυπητήριά μου. Πραγματικά με συγκλονίζει αυτή η εξέλιξη. Θα ήθελα να εκφράσω τα συλλυπητήριά μου στις οικογένειες των δύο αυτών ανθρώπων που χάθηκαν. Όμως, θα ήθελα να τονίσω ότι είναι ανάγκη να υπακούμε στις εντολές και στις οδηγίες των αρχών αντιμετωπίζοντας τέτοια φαινόμενα. Και βέβαια να πω ότι θα πρέπει να είμαστε ιδιαίτερα προσεκτικοί στη χρήση της φωτιάς, διότι μπορεί να νομίζουμε ότι εκεί που ξεκινάει δεν τρέχει τίποτα, αλλά στη συνέχεια να έχουμε ανεξέλεγκτες καταστάσεις και δραματικά αποτελέσματα.

Θα ήθελα, επίσης, να τονίσω ότι ο εμπρησμός, πλέον, ακόμα και από αμέλεια, είναι κακούργημα.

Από εκεί και πέρα, θα ήθελα να σας πω ότι από την πλευρά μας προσπαθούμε να ενισχύσουμε στο σύνολό του τον μηχανισμό αντιμετώπισης των φυσικών καταστροφών. Και όσον αφορά στα ερωτήματά σας, θα ήθελα να σας πω ότι σύμφωνα με το άρθρο 79 παράγραφος 11 του ν.4662/2020 «ύστερα από εισήγηση του σχετικού συμβουλίου του επιτελικού σχεδιασμού του Πυροσβεστικού Σώματος η οποία λαμβάνει υπ’ όψιν τα χαρακτηριστικά της κάθε περιοχής», όπως αναφέρατε και εσείς, «τα γεωγραφικά, τα δασικά ή αστικά, τις υποδομές, τα στατιστικά στοιχεία των πυρκαγιών, τα μετεωρολογικά δεδομένα, καθώς και τα κριτήρια επιχειρησιακής αποτελεσματικότητας και ορθολογικής λειτουργίας, μπορεί να συνιστώνται νέες υπηρεσίες και κλιμάκια, να αναδιαρθρώνονται, να συγχωνεύονται, να υποβιβάζονται, να προάγονται και να καταργούνται υφιστάμενες υπηρεσίες και κλιμάκια του Πυροσβεστικού Σώματος. Αυτή η εισήγηση υλοποιείται στη συνέχεια, μετά από απόφαση του Πυροσβεστικού Σώματος, με προεδρικό διάταγμα».

Επομένως, για την ίδρυση μιας πυροσβεστικής υπηρεσίας στην επικράτεια ακολουθείται η ανωτέρω διαδικασία μέσω των ανωτάτων συλλογικών οργάνων του Πυροσβεστικού Σώματος, μέσα όμως στο πλαίσιο ενός γενικότερου επιχειρησιακού σχεδιασμού.

Όσον αφορά τώρα στο προσωπικό, θα ήθελα να σας ενημερώσω ότι σύμφωνα με την κατανομή που κάνει το Πυροσβεστικό Σώμα, ενώ προβλέπονται στον Δήμο Θεσσαλονίκης εξακόσια πενήντα άτομα, αυτήν τη στιγμή εδρεύουν στην περιοχή η Γενική Επιθεώρηση Βορείου Αιγαίου, ο συντονιστής επιχειρήσεων Κεντρικής και Ανατολικής Μακεδονίας, η Περιφέρεια Πυροσβεστικής Διοίκησης Κεντρικής Μακεδονίας, η διοίκηση πυροσβεστικών υπηρεσιών του Νομού Θεσσαλονίκης, η 2η ΕΜΑΚ, η 2η ΕΜΟΔΕ, έξι πυροσβεστικοί σταθμοί και δύο πυροσβεστικά κλιμάκια.

Σε αυτές τις υπηρεσίες υπηρετούν αντί για εξακόσια πενήντα άτομα συνολικά, εξακόσια πενήντα τρία άτομα ως μόνιμο πυροσβεστικό προσωπικό, εξήντα εννέα ως ΠΠΥ, πυροσβέστες πενταετούς υποχρέωσης, εκατόν δέκα εννέα είναι η νέα μονάδα των δασοκομάντο -στους οποίους ήρθαν και προστέθηκαν οι σαράντα οι φετινοί- και τέλος, έχουμε και είκοσι τέσσερις εποχικούς. Δηλαδή, συνολικά υπηρετούν οκτακόσια εξήντα πέντε άτομα. Αυτά επωμίζονται τη συνολική ασφάλεια και πυροπροστασία της περιοχής της Θεσσαλονίκης και βέβαια της Θέρμης, για την οποία ενδιαφέρεστε.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χουρδάκη, έχετε τον λόγο για τη δευτερολογία.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Τουρνά.

Να αρχίσω και εγώ από αυτό που πρωτοείπατε. Διορθώστε με αν κάνω λάθος. Το κόστος για την Πυροσβεστική Υπηρεσία που παρέχει το δημόσιο στη «FRAPORT» πληρώνεται κατά το ήμισυ και όχι εξ ολοκλήρου. Άρα και αυτό είναι μια επιβάρυνση που προβλέπεται στη σύμβαση και θα έπρεπε να προσπαθήσουμε να αλλάξει.

Άκουσα με πολλή προσοχή όλα αυτά που είπατε. Χαίρομαι που τονίσατε στο τέλος ότι η Θεσσαλονίκη αποτελεί στην πράξη επιχειρησιακό κέντρο και για το βόρειο Αιγαίο και για άλλες περιοχές. Αυτό όμως ουδόλως απαντάει στο ερώτημα σχετικά με το τι γίνεται με την πυρόσβεση στην ανατολική Θεσσαλονίκη, το ότι υπάρχουν δηλαδή περαιτέρω διοικητικές υπηρεσίες της Πυροσβεστικής ή οργανωτικές δομές στην ευρύτερη περιοχή δεν εξυπηρετεί την ανατολική Θεσσαλονίκη και δη την περιοχή της Θέρμης και όχι μόνο.

Θέλω πολύ ευγενικά να σας θυμίσω ότι τα όρια δράσης της δεύτερης ΕΜΑΚ, στην οποία και εσείς αναφερθήκατε, εκτός της κύριας αποστολής του τομέα ευθύνης της, περιλαμβάνουν τους Δήμους Θέρμης, περιφερειακή ενότητα Θεσσαλονίκης, Θερμαϊκού, περιφερειακή ενότητα Θεσσαλονίκης -άλλος ένας δήμος δηλαδή με άνω των εκατό χιλιάδων κατοίκων που πρόσφατα έχει αναπτυχθεί- τον Δήμο Προποντίδας, Περιφερειακή Ενότητα Χαλκιδικής, και Πολυγύρου, Περιφερειακή Ενότητα Χαλκιδικής.

Είμαι σίγουρος ότι αν τα βάλετε αυτά σε έναν χάρτη, θα αντιληφθείτε πόσο ευρύ είναι το εμβαδόν αυτής της περιοχής και πόσο επιβαρυμένη είναι η δουλειά της δεύτερης ΕΜΑΚ, η οποία σημειωτέον, εκτός των άλλων, έχει ομάδα υποβρυχίων διασώσεων, ορειβατική ομάδα έρευνας και διάσωσης, κυνοφιλική ομάδα έρευνας και διάσωσης, ομάδα βιοχημικών, χημικών, βιολογικών, ραδιολογικών και πυρηνικών απειλών, ομάδα ιπτάμενων διασωστών κ.λπ.. Και όλα αυτά, σε συνδυασμό με το γεγονός ότι σημαντικός αριθμός των υπαλλήλων απουσιάζει σε υποχρεωτικές εκπαιδεύσεις, απουσιάζει σε ασκήσεις, εντός και εκτός της Ελλάδος. Βρίσκεται σε ετοιμότητα όλες τις μέρες όλες τις ώρες η ειδική ομάδα «MUSAR 2», καθότι αποτελεί μέρος του ευρωπαϊκού μηχανισμού της πολιτικής προστασίας.

Και σε ό,τι αφορά, αν θέλετε, και μερικά νούμερα που μπόρεσα να αντλήσω, εκτός από τις διακόσιες επτά αστικές πυρκαγιές και εκατόν δέκα αγροτοδασικές που υπήρχαν το 2023, έχουν επιληφθεί και περίπου εξήντα-εβδομήντα συμβάντα, δηλαδή τουλάχιστον ένα με δύο την εβδομάδα, χώρια άλλες εκατόν πενήντα παροχές βοήθειας για τις πλημμύρες στη Θεσσαλία το 2023, ενώ τα αντίστοιχα νούμερα για το 2024 είναι αυξημένα. Οι διακόσιες επτά αστικές πυρκαγιές έγιναν τετρακόσιες πενήντα. Οι εκατόν δέκα αγροτοδασικές παρέμειναν περίπου σταθερές. Τα ειδικά συμβάντα από είκοσι έγιναν δεκαεννιά και ούτω καθ’ εξής.

Άρα η απεμπλοκή της μονάδας αυτής από την αστική πυροπροστασία είναι πάρα πολύ σημαντική για να μπορεί να εξακολουθήσει να υπάρχει αυτή η συνδρομή τους σε τόσο σημαντικά περιστατικά. Και ως εκ τούτου, θέλω να σας παρακαλέσω, με το προεδρικό διάταγμα που περιγράψατε και με τις συνθήκες που περιγράψατε, να προβείτε στην ίδρυση πυροσβεστικού σταθμού για την ανατολική Θεσσαλονίκη.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Χουρδάκη, και πάλι κατανοώ το ενδιαφέρον σας για την περιοχή σας. Εντούτοις, θέλω να επισημάνω ότι η αρμοδιότητα για να ιδρύσει κλιμάκια ή πυροσβεστικούς σταθμούς ανά την επικράτεια ανήκει αποκλειστικά στο Πυροσβεστικό Σώμα, το οποίο μελετά συνολικά τις επιχειρησιακές ανάγκες και βέβαια, την κατανομή των δυνάμεών του σε όλη την επικράτεια.

Από εκεί και πέρα οι όποιες εισηγήσεις έρχονται σε εμάς, τις προωθούμε. Δεν έχουμε λόγο, εξάλλου, να μην τις υλοποιήσουμε. Είμαστε εκεί ακριβώς γι’ αυτόν τον λόγο για να υλοποιούμε τις επιχειρησιακές ανάγκες του Πυροσβεστικού Σώματος είτε αφορούν σε ανθρώπινο δυναμικό είτε σε μέσα.

Από εκεί και πέρα, όσον αφορά την ενίσχυση του Νομού Θεσσαλονίκης, εγώ εκείνο που έχω να σας πω είναι πως το πρώτο που κάναμε ήταν από πρόπερσι να δημιουργήσουμε μια επιπλέον μονάδα, τη δεύτερη ΕΜΟΔΕ, με ογδόντα στελέχη τότε. Φέτος προσθέσαμε άλλους σαράντα και τους πήγαμε στους εκατόν είκοσι, που αποτελεί έναν πολλαπλασιαστή ισχύος. Διότι αυτές οι δυνάμεις μπορούν να παρεμβαίνουν άμεσα και αποτελεσματικά σε οποιοδήποτε σημείο της περιφέρειας.

Άρα, λοιπόν, έχουμε ενισχύσει με δυνάμεις την περιοχή. Περαιτέρω προβλέψαμε και μισθώσαμε έναν επιπρόσθετο αριθμό εναέριων μέσων, δεδομένου ότι τα εθνικά είδη παρουσιάζουν προβλήματα. Παρ’ όλα αυτά φτάσαμε φέτος να έχουμε πενήντα μισθωμένα και φροντίσαμε στην κατανομή αυτή να έχουμε ένα σημαντικό αριθμό μισθωμένων αεροσκαφών και στη Θεσσαλονίκη.

Έτσι, λοιπόν, εδρεύουν μόνιμα σε Θεσσαλονίκη και Canadair CL-415 και βαρέα ελικόπτερα Erickson και Agusta Bell 214. Και θέλω να επισημάνω αυτό το τελευταίο, το οποίο είναι ένα σημαντικό εργαλείο, γιατί το χρησιμοποιούμε ακριβώς, ώστε να συνεργάζεται και να μεταφέρει τις ομάδες τις ΕΜΟΔΕ, τις μονάδες των δασικών επιχειρήσεων, τις οποίες μπορεί να τις πάρει και να τις πάει σε οποιοδήποτε σημείο σε πολύ σύντομο χρονικό διάστημα. Παράλληλα, βέβαια, μετά την άφεση των δασοκομάντο, μπορεί να πάρει τρεις τόνους νερού και να αρχίσει να συμμετέχει στην αεροπυρόσβεση.

Δεν μείναμε, όμως, σε αυτά, κύριε Χουρδάκη. Ακριβώς για να θωρακίσουμε την περιοχή σας, τη Θέρμη, τοποθετήσαμε για φέτος τέσσερα drones. Συνολικά περίπου σαράντα πέντε μπήκαν σε όλη την επικράτεια σε ευαίσθητες κρίσιμες περιοχές. Τέσσερα μπήκαν στην περιοχή της Θεσσαλονίκης -τέσσερα drones πετούσαν μέρα και νύχτα- και μας έδιναν εικόνα, έτσι ώστε να έχουμε επιτήρηση και έγκαιρη προειδοποίηση και βέβαια άμεση επέμβαση που το πετύχαμε σε όλες τις φωτιές, τις οποίες είχαμε στην περιοχή της Θέρμης. Τέσσερα drones στο Ωραιόκαστρο, στη Θέρμη, στην Πυλαία και βέβαια στο Σέιχ Σου, τα οποία μας έδωσαν περίπου διακόσια είκοσι συμβάντα και είχαμε πραγματικά έγκαιρη προειδοποίηση και άμεση επέμβαση με τις δυνάμεις, τις οποίες είχαμε συγκεντρωμένες ή και με τη διασπορά, την οποία γίνεται από το Πυροσβεστικό Σώμα κατά την αντιπυρική περίοδο.

Έτσι, λοιπόν, πιστεύουμε ότι με αυτόν τον τρόπο θωρακίζουμε την περιοχή. Δεν σταματάμε, όμως, σε αυτό. Προχωράμε στη συνολική ενίσχυση του μηχανισμού αντιμετώπισης φυσικών καταστροφών, ενισχύοντας το σώμα σύμφωνα με τις επιχειρησιακές του ανάγκες, μέσω του Προγράμματος «ΑΙΓΙΣ» με 2,1 δισεκατομμύρια ευρώ. Έχουμε ήδη υπογράψει συμβάσεις για την απόκτηση αεροσκαφών, ελικοπτέρων, κινητών κέντρων επιχειρήσεων και την περασμένη βδομάδα υπογράψαμε και σύμβαση για την προμήθεια περίπου τετρακοσίων είκοσι οχημάτων, σε ένα σύνολο χιλίων οκτακοσίων που θα υπογραφούν σε σύντομο χρονικό διάστημα, αξίας περίπου 360 εκατομμυρίων ευρώ. Από αυτά ένας σημαντικός αριθμός θα βρεθεί και στη Θεσσαλονίκη και βέβαια, θα κατανεμηθεί σε όλες τις περιφέρειες.

Και προχωράμε και στην ενίσχυση με ανθρώπινο δυναμικό. Κάθε χρόνο προσλαμβάνουμε περίπου χίλια άτομα, οι περισσότεροι εκ των οποίων προέρχονται από την δεξαμενή των εποχικών πυροσβεστών. Έτσι φτιάξαμε τις δεκαέξι μονάδες δασικών επιχειρήσεων, έτσι θα συνεχίσουμε και του χρόνου με περίπου εννιακόσια άτομα, τα οποία θα προσλάβουμε για να ενισχύσουμε αυτές τις υπηρεσίες, αυτές τις μονάδες.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Σας ευχαριστούμε.

Επόμενη είναι η πέμπτη με αριθμό 1426/25-09-2024 επίκαιρη ερώτηση πρώτου κύκλου της Βουλευτού Φλώρινας της Κοινοβουλευτικής Ομάδας «Νέα Αριστερά» κ. Θεοπίστης Πέρκα προς τον Υπουργό Κλιματικής Κρίσης και Πολιτικής Προστασίας με θέμα: «Μονιμοποίηση Πυροσβεστών Πενταετούς Υποχρέωσης (Π.Π.Υ.)».

Έχετε τον λόγο, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κυρία Πρόεδρε.

Κύριε Υπουργέ, η επικαιρότητα μας ξεπερνάει. Δεν μπορώ παρά να αναφέρω τα θερμά μου συλλυπητήρια στις οικογένειες των θυμάτων της φωτιάς, που συνεχίζεται στο Ξυλόκαστρο.

Ο κύριος Πρωθυπουργός είχε δηλώσει: «από κάθε φωτιά η οποία ξεφεύγει παίρνουμε τα μαθήματά μας». Δυστυχώς, από ό,τι φαίνεται μαθήματα δεν έχει πάρει και τα παθήματα συνεχίζονται. Η πραγματικότητα είναι πως επειδή η Κυβέρνηση για πέμπτη χρονιά δεν φρόντισε να προσλάβει πυροσβέστες, έχοντας ως βασικό εργαλείο αντιμετώπισης των πυρκαγιών το 112, όχι μόνο πυρκαγιά υπάρχει, αλλά και σε μια εποχή που ο καύσωνας έχει υποχωρήσει, έφτασε να επεκτείνεται σε τριάντα δύο χιλιόμετρα.

Ο κ. Κικίλιας προχθές, επίσης, δήλωσε ότι δεν θα ανανεώσει τις συμβάσεις των συμβασιούχων και θα περάσει σε νέα προκήρυξη. Δυόμισι χιλιάδες συμβασιούχοι είναι στον αέρα, οι συμβάσεις τους λήγουν στο τέλος του επόμενου μήνα, οι άνθρωποι αυτοί έχουν περάσει εξετάσεις υπό την εποπτεία του ΑΣΕΠ, έχουν εκπαιδευτεί, έχουν εμπειρία πάνω από έξι χρόνια και τώρα τι γίνεται; Θα απολυθούν;

Η μοριοδότηση που ίσχυε θα πρέπει να εξακολουθήσει να ισχύει και προφανώς οι εποχικοί θα πρέπει να καλύψουν τις μόνιμες θέσεις. Η ελληνική πολιτεία τους χρωστάει. Μετά από κάθε μεγάλη πυρκαγιά ο κύριος Υπουργός και ο κύριος Πρωθυπουργός τους ευχαριστούν, τους υπόσχονται ότι θα μονιμοποιηθούν και τώρα έρχεται ο κ. Κικίλιας και τους αδειάζει στην πραγματικότητα.

Ο τομεάρχης του πανελλήνιου σωματείου συμβασιούχων πυροσβεστών δήλωσε ότι επί ενάμιση χρόνο ζητούν συνάντηση με την ηγεσία του Υπουργείου και δεν τους βλέπουν καν.

Επίσης, κύριε Υπουργέ, δεν πρέπει να βάλετε ηλικιακά όρια. Μην πετάξετε στον δρόμο αυτούς τους πλέον κατάλληλους ανθρώπους για μονιμοποίηση. Εκεί θα βρείτε απέναντι όχι μόνο εμάς, το ελληνικό Κοινοβούλιο, αλλά όλη την κοινωνία και όλο το Πυροσβεστικό Σώμα.

Δυο εκατομμύρια ημέρες υπερεργασία στο μόνιμο προσωπικό χρωστάει το ελληνικό δημόσιο και αυτό προκύπτει ακριβώς από τα κενά που υπάρχουν και το θέμα πρέπει να λυθεί με μία δίκαιη πολιτική απόφαση.

Εν μέσω κλιματικής κρίσης δεν είναι εποχικές οι ανάγκες του Πυροσβεστικού Σώματος. Είναι γνωστό ότι είμαστε hot spot στη Μεσόγειο και έτσι κινδυνεύει όχι μόνο το φυσικό περιβάλλον αλλά και η ποιότητα ζωής και το μέλλον των ανθρώπων. Χρειαζόμαστε μια ριζική αλλαγή πορείας.

Ο ρόλος της Πυροσβεστικής είναι ιδιαίτερα κρίσιμος στην ενίσχυση της ανθεκτικότητας και της προστασίας από τις επιπτώσεις των καταστροφών λόγω κλιματικής κρίσης που αποτελούν πλέον μια νέα κανονικότητα. Παρ’ όλες τις υποσχέσεις της Κυβέρνησης ακόμη σήμερα υπάρχουν τρεις χιλιάδες εξακόσιες και άνω κενές θέσεις οι οποίες θα μπορούσαν να καλυφθούν από τους συμβασιούχους πυροσβέστες. Το νομοθετικό πλαίσιο είναι ο ν.3938, υπάρχει και έχει ξαναγίνει στο παρελθόν. Μπορούν οι εποχικοί πυροσβέστες να μετατραπούν σε πενταετούς υποχρέωσης και μετά, αν πληρούν τα κριτήρια, να μονιμοποιηθούν μετά από πέντε χρόνια.

Επίσης, ακατανόητη η στάση της Κυβέρνησης και στην περίπτωση των ήδη πενταετούς υποχρέωσης. Το 2019, από συμβασιούχοι έγιναν πενταετούς. Τον Απρίλιο του 2024 έκλεισαν πέντε χρόνια. Άρα, θα έπρεπε να νομιμοποιηθούν την 2-5-2024. Βγήκε, μάλιστα και σχετική διαταγή -χάρηκαν οι άνθρωποι- για να κάνουν αίτηση κ.λπ..

Ούτε, όμως, σε αυτό ανταποκρίθηκε η Κυβέρνηση. Με τροπολογία που κατέθεσε, μετατέθηκε η μονιμοποίησή τους για το 2025. Και οι δικαιολογίες ήταν ότι ήταν εκ παραδρομής, ότι δεν είχαν προβλεφθεί, ότι δεν υπήρχαν στον προϋπολογισμό. Είναι το επιτελικό κράτος που δεν λειτούργησε. Είναι, όμως και μια σαφώς άδικη συμπεριφορά της πολιτείας.

Επομένως, ρωτάμε: Γιατί δεν μονιμοποιήθηκαν τον Μάιο του 2024 οι πενταετούς υποχρέωσης πυροσβέστες που προσλήφθηκαν το 2019; Για ποιον λόγο δεν ισχύει η αναδρομική ισχύς από 2-5-2024 και ισχύει από 1-2-2025; Πραγματικά, θα απολύσετε τους δυόμισι χιλιάδες συμβασιούχους σε έναν μήνα; Θα μπουν ηλικιακά όρια στην προκήρυξη; Θα υπάρξει ίση μεταχείριση των πενταετών και των συμβασιούχων με το μόνιμο προσωπικό;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Τουρνάς.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ και πάλι, κυρία Πρόεδρε.

Κυρίες και κύριοι Βουλευτές, κυρία Πέρκα, όπως έχω επισημάνει αρκετές φορές από αυτό εδώ το Βήμα, από την πρώτη στιγμή που δημιουργήθηκε το Υπουργείο Κλιματικής Κρίσης και Πολιτικής Προστασίας, θέσαμε ως πρώτη προτεραιότητα την ενίσχυση του Πυροσβεστικού Σώματος που αποτελεί τον κυρίαρχο επιχειρησιακό βραχίονα της πολιτικής προστασίας. Για τον σκοπό αυτόν, ζητήσαμε από το Σώμα να συντάξει εμπεριστατωμένη μελέτη που θα αποτυπώνει τις πραγματικές ανάγκες σε ανθρώπινο δυναμικό και σε υπηρεσίες.

Η μελέτη αυτή, με δική μας παρότρυνση, κατέληξε στο ότι είναι ανάγκη για τρεις χιλιάδες εξακόσια τριάντα επιπλέον άτομα και πάνω σε αυτά χτίζουμε το νέο Πυροσβεστικό Σώμα. Αυτή η μελέτη επικυρώθηκε με προεδρικό διάταγμα το 2022, και από εκεί και πέρα προχωράμε στην κάλυψη αυτών των αναγκών.

Ήδη για το 2024 προσλήφθηκαν εννιακόσια ενενήντα άτομα, μεταξύ των οποίων και εξακόσιοι πενήντα δασοκομάντο, οι οποίοι προστέθηκαν στους πεντακόσιους που είχαμε πάρει πρόπερσι. Έτσι, λοιπόν, ουσιαστικά, χρησιμοποιώντας τη δεξαμενή των εποχικών πυροσβεστών, από τους δυόμισι χιλιάδες εποχικούς πυροσβέστες τους οποίους αναφέρετε, πήραμε ήδη χίλιους εκατόν πενήντα πυροσβέστες δασοκομάντο.

Επίσης, για το 2025 έχουν προγραμματιστεί προσλήψεις οκτακοσίων τριάντα ενός ατόμων από τους οποίους οι τετρακόσιοι πενήντα θα προέλθουν από τη δεξαμενή των εποχικών πυροσβεστών. Οι υπόλοιποι θα είναι από τις παραγωγικές σχολές κ.λπ..

Η προσπάθεια αυτή συνεχίζεται και θα συνεχιστεί και τα επόμενα χρόνια, έτσι ώστε να φτάσουμε σταδιακά σύντομα στα δεκαεπτά χιλιάδες τριακόσια ογδόντα επτά άτομα.

Στο σημείο αυτό θα ήθελα να σας ενημερώσω ότι με την προηγούμενη οργανική δύναμη του ν.4662, η οροφή του προσωπικού ήταν δεκατρείς χιλιάδες διακόσια πενήντα επτά άτομα. Το 2021, το Πυροσβεστικό Σώμα είχε δεκατρείς χιλιάδες άτομα. Το 2023, ο αριθμός αυτός ανέβηκε στα δεκατέσσερις χιλιάδες εκατόν εξήντα δύο άτομα και φέτος φτάσαμε τα δεκατέσσερις χιλιάδες εννιακόσια άτομα, ενώ με τις προσλήψεις του 2025, αφαιρώντας αυτούς που θα συνταξιοδοτηθούν, θα φθάσουμε τα δεκαπεντέμισι χιλιάδες άτομα.

Αναφορικά με τους πυροσβέστες πενταετούς υποχρέωσης, υπενθυμίζω ότι επί διακυβέρνησης ΠΑΣΟΚ το 2011, με τον ν.3938 τον οποίο αναφέρετε, συστάθηκε μια ιδιαίτερη κατηγορία προσωπικού η οποία κατέλαβε τέσσερις χιλιάδες οργανικές θέσεις και αυτόματα δημιουργήθηκαν και οι τεράστιες ανισότητες. Η πρόσληψη αυτή έγινε με προχειρότητα, χωρίς κριτήρια, χωρίς τίποτα απολύτως. Τους ενέταξε σε διαφορετικό μισθολόγιο, στο μισθολόγιο των δημοσίων υπαλλήλων και, βέβαια, με ασφαλιστικό φορέα το ΙΚΑ και όχι στο ειδικό μισθολόγιο των Ενόπλων Δυνάμεων και των Σωμάτων Ασφαλείας που είναι οι μόνιμοι πυροσβέστες και που έχουν και ασφαλιστικό φορέα το δημόσιο.

Για αυτόν τον λόγο, για την ανανέωση της θητείας αυτών των ΠΠΥ, εμείς προωθήσαμε σχετική διάταξη, πράγματι, από τον περασμένο Μάρτη, με την οποία μπορέσαμε και ανανεώσαμε τη θητεία αυτών των ανθρώπων για πέντε επιπλέον έτη. Έτσι, με το άρθρο 212 του ν.5094 δόθηκε η δυνατότητα ανανέωσης των συμβάσεων σε δύο χιλιάδες τριακόσια είκοσι ένα άτομα.

Επιπλέον, με τον ίδιο νόμο προβλέφθηκε ότι η αρμόδια υπηρεσία του Πυροσβεστικού Σώματος μεριμνά για την ενημέρωση του υπηρεσιακού φακέλου όσων πρόκειται να τεθούν στο μόνιμο προσωπικό πυροσβεστών πενταετούς υποχρέωσης ως προς το ασφαλιστικό τους ιστορικό, έτσι ώστε να διασφαλιστεί το ασφαλιστικό τους δικαίωμα.

Τι κάνουμε, λοιπόν; Προσπαθούμε εμείς μέσα από μια νοικοκυρεμένη διαδικασία να τους εντάξουμε όπως πρέπει στο μόνιμο προσωπικό. Και αυτό ολοκληρώνεται σύντομα.

Από εκεί και πέρα, αναφορικά με το δεύτερο ερώτημά σας που αφορά στην ίση μεταχείριση των πυροσβεστών πενταετούς υποχρέωσης, σας γνωρίζω ότι σύμφωνα με τον ν.3938/2011 και πάλι ισχύουν αυτές οι μισθολογικές διαφορές. Προσελήφθησαν οι ΠΠΥ για να δουλεύουν ένα οκτάωρο και για να πληρώνονται μέσα από το ενιαίο μισθολόγιο. Αυτό αυτόματα δημιούργησε αυτές τις ανισότητες.

Εμείς τι κάνουμε για να λύσουμε αυτό το πρόβλημα; Πρώτα από όλα, για να μπορούμε να τους αξιοποιούμε και πέραν του ωραρίου εργασίας, γιατί η φωτιά δεν ξεκινάει το πρωί και τελειώνει το μεσημέρι που τελειώνει το ωράριό τους, για να μπορούμε να τους χρησιμοποιούμε τις νυκτερινές, εξαιρέσιμες και τις αργίες, προβλέπουμε κάθε χρόνο ετησίως ένα κονδύλι 12 εκατομμυρίων ευρώ, το οποίο έχουμε προβλέψει και για φέτος, με το οποίο πληρώνονται αυτή την εργασία έτσι ώστε να εξομοιώνονται και εργασιακά και μισθολογικά.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κυρία Πρόεδρε.

Κύριε Υπουργέ, πραγματικά, δεν καταλαβαίνω! Αναφέρεστε σε έναν νόμο του ΠΑΣΟΚ του 2011, που είχατε όλα τα περιθώρια να τον αλλάξετε, αν είναι αυτό το πρόβλημα. Και, βεβαίως, δεν πήρα απάντηση γιατί οι πενταετούς, αφού τους το είχατε υποσχεθεί και είχε βγει η διαταγή και τους είχατε πει «κάντε αιτήσεις», δεν μονιμοποιήθηκαν. Εντάξει, η δικαιολογία εμένα δεν μου φαίνεται επαρκής ότι δεν τους προβλέψαμε.

Και, βεβαίως, για τους δυόμισι χιλιάδες και την προχθεσινή ανακοίνωση του κ. Κικίλια, δεν θεωρώ ότι είναι σοβαρή και εν πάση περιπτώσει, τώρα δεν έχει και νόημα ό,τι και να πούμε και λόγω της έντασης της κλιματικής κρίσης και των φαινομένων οι τρεις χιλιάδες εξακόσιες κενές, σύμφωνα με αυτή τη μελέτη, ναι, έπρεπε να έχουν καλυφθεί ήδη.

Κάθε χρόνο είμαστε και χειρότερα λόγω κλιματικής κρίσης. Δεν μπορεί να συζητάμε ακόμα τις τρεις ταχύτητες, να μονιμοποιηθούν. Μιλάμε για δασοκομάντο αντί για πυροσβέστες κανονικούς και μόνιμους.

Δεν αντιμετωπίζεται έτσι, κύριε Υπουργέ. Και, βεβαίως, ως προς αυτή την ιστορία με τις δυόμισι χιλιάδες που δεν θα ανανεωθούν έστω οι συμβάσεις τους δεν καταλαβαίνω. Η αλήθεια είναι ότι έχουμε κάνει συναντήσεις με πολλές κοινωνικές ομάδες όπως οφείλουμε. Όταν είμαστε σε επαφή με τους πυροσβέστες πραγματικά ντρεπόμαστε. Ακούμε απίστευτα πράγματα!

Σε ό,τι αφορά τη μονιμοποίηση είπατε ότι βγάλατε διαταγή. Στο πλαίσιο της αρχής της νομιμότητας, της καλής λειτουργίας της διοίκησης, σας πίστεψαν οι άνθρωποι και τελικά, ξαφνικά, με τροπολογία ακυρώσατε τη μονιμοποίησή τους. Δεν είναι κατανοητή αυτή η αντίδραση, πραγματικά. Και δεν μου απαντήσατε.

Τέλος πάντων, είχαμε καταθέσει οι Βουλευτές της Νέας Αριστεράς όσον αφορά την επιστολή της Πανελλήνιας Ομοσπονδίας Πενταετούς Υποχρέωσης και Συμβασιούχων Πυροσβεστών, με την οποία καταγγέλλεται ότι δεν έχουν επιλυθεί ακόμη χρόνια εργασιακά και ασφαλιστικά ζητήματα των εποχικών συμβασιούχων πυροσβεστών, των πυροσβεστών πενταετούς υποχρέωσης και των μόνιμων πυροσβεστών. Και περιγράφει αναλυτικά τα δίκαια αιτήματα. Το ξέρετε αυτό και σας το αναγνωρίζω, μάλιστα, ότι μας απαντήσατε, γιατί δεν συνηθίζεται να απαντούν όλοι οι συνάδελφοί σας. Υποτιμούν πολλές φορές την κοινοβουλευτική διαδικασία.

Βεβαίως, οι απαντήσεις είναι πολύ γενικές. Επί της ουσίας δεν απαντάτε αν και πότε θα ικανοποιηθούν αυτά τα αιτήματα, αλλά το θέμα είναι ότι κάτι μας απαντήσατε εσείς. Άλλα λέει ο Υπουργός.

Νομίζω ότι είναι μια ευκαιρία σήμερα να δεσμευτείτε σε μερικά πράγματα. Δηλαδή, πότε θα ικανοποιηθούν τα αιτήματα του Πυροσβεστικού Σώματος, πότε κυρίως θα μιλάμε για μηδέν κενές θέσεις, πότε θα καλυφθούν οι τρεις χιλιάδες εξακόσιες θέσεις, πότε θα πάψουν οι αδικίες μεταξύ των πυροσβεστών πενταετούς, συμβασιούχων, μονίμων και, βεβαίως, να καλυφθούν οι κενές θέσεις με τους συμβασιούχους, όπως είπαμε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κυρία Πέρκα!

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κυρία Πρόεδρε.

Σε απάντηση της αναφοράς, κλείνω με το Εθνικό Πρόγραμμα Πολιτικής Προστασίας, το «ΑΙΓΙΣ», του οποίου οι διαγωνιστικές διαδικασίες είναι σε εξέλιξη για προμήθεια οχημάτων, εξοπλισμού κ.λπ..

Θα θέλαμε να μάθουμε πού βρίσκονται αυτές και ως Βουλευτής Φλώρινας θα μεταφέρω την ανακοίνωση του Προέδρου της Ένωσης Πυροσβεστών Δυτικής Μακεδονίας που μιλάει για άθλιες συνθήκες με παλιά οχήματα σε βουνά και λαγκάδια, χωρίς νερό και φαγητό και έναν σχεδιασμό που γίνεται στο πόδι και βεβαίως, να αναβαθμιστούν οι σταθμοί, να έρθουν νέα οχήματα, να ιδρυθούν κλιμάκια και ιδιαίτερα στο Αμύνταιο.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κυρία Πέρκα, σας απάντησα ήδη όσον αφορά την ανανέωση των συμβάσεων των πυροσβεστών πενταετούς υποχρέωσης που ήταν δύο χιλιάδες τριακόσιες είκοσι ένας. Οι συμβάσεις τους ανανεώθηκαν ούτως ή άλλως. Και βεβαίως, προχωράμε και στη μονιμοποίηση των περίπου τετρακοσίων σαράντα, οι οποίοι πληρούν την προϋπόθεση του τεσσαρακοστού έτους και του απολυτηρίου λυκείου. Αυτό θα γίνει, απλά σας είπα ότι προσπαθούμε νοικοκυρεμένα να τους εντάξουμε και δεν υπάρχει κανένα θέμα πάνω σε αυτό.

Από εκεί και πέρα, σας είπα ότι όλα τα προβλήματα δημιουργήθηκαν από τον ν.3938/2011, ο οποίος έβαλε το προσωπικό συλλήβδην, τέσσερις χιλιάδες άτομα μέσα, χωρίς καμμία μελέτη, χωρίς κριτήρια, χωρίς ηλικιακά όρια, χωρίς απολύτως τίποτα.

**ΘΕΟΠΙΣΤΗ (ΠΕΤΗ) ΠΕΡΚΑ:** Αυτό γινόταν τότε από όλα τα κόμματα.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας λέω ότι μπήκαν ηλικιωμένοι άνθρωποι, μεγάλοι άνθρωποι, για να υπηρετήσουν σε ένα μάχιμο Σώμα. Με τη λήξη της πενταετίας τους πράγματι –και θα το θυμάται και η κυρία Πρόεδρος- όπου έπρεπε να γίνει ανανέωση των συμβάσεών τους, οι χίλιοι τετρακόσιοι εξήντα έξι ανανέωσαν τις συμβάσεις τους. Όμως, ήταν και δύο χιλιάδες τριακόσιοι εβδομήντα πέντε, οι οποίοι πληρούσαν το κριτήριο της μονιμοποίησης και στους οποίους τελικά αναγκαστικά δόθηκε μια αναβολή, βρέθηκαν οι θέσεις και τελικά με μία νέα νομοθεσία καλύφθηκαν αυτές, ανανέωσαν τις συμβάσεις τους.

Όμως, δεν ήταν μόνο αυτό που δημιούργησε αυτή τη δυσλειτουργία, δηλαδή, να τους έχουμε σε διαφορετική συνθήκη με διαφορετικό ασφαλιστικό φορέα και με διαφορετικό μισθολόγιο. Δεν ήταν μόνο αυτό. Και προεκλογικά θέλω να θυμίσω ότι είκοσι μέρες πριν από τις ευρωεκλογές και περίπου δύο μήνες πριν από τις εθνικές εκλογές προσλήφθηκαν οκτακόσια εβδομήντα έξι άτομα έτσι κατευθείαν, χωρίς καμμία διαδικασία, χωρίς να εκφραστεί καν η ανάγκη από το Πυροσβεστικό Σώμα -εκτιμώ για προεκλογικούς λόγους- με τον ίδιο τρόπο του ν.3938 και ακριβώς δημιούργησαν, συνέχισαν και επέτειναν αυτό το πρόβλημα. Και μάλιστα, κατέλαβαν και προσωποπαγείς θέσεις αυτοί οι άνθρωποι, γιατί δεν υπήρχαν οι αντίστοιχες οργανικές.

Κυρία Πέρκα, εμείς τι κάνουμε; Σας είπα προηγουμένως ότι δεν υπάρχουν αυτά τα τρεις χιλιάδες κενά. Εμείς αναδείξαμε αυτά τα κενά μέσα από τη μελέτη που ζητήσαμε από το Σώμα…

**ΘΕΟΠΙΣΤΗ (ΠΕΤΗ) ΠΕΡΚΑ:** Άρα, υπάρχει αναγκαιότητα!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Τι κάναμε, λοιπόν; Όχι, δεν υπάρχουν αυτά τα κενά. Εγώ σας είπα ότι όταν ξεκινήσαμε το 2021 το Υπουργείο, το Σώμα είχε δεκατρείς χιλιάδες άτομα. Στη συνέχεια, σήμερα υπηρετούν στο Σώμα δεκαπέντε χιλιάδες άτομα και με τις νέες προσλήψεις θα φθάσουν τις δεκαπεντέμισι χιλιάδες, τις δεκαπέντε χιλιάδες εξακόσιες. Συνολικά τότε οι δεκατρείς χιλιάδες άτομα με τους δυόμισι χιλιάδες εποχικούς έφταναν τις δεκαπεντέμισι χιλιάδες άτομα. Εμείς οι ίδιοι έχουμε δεκαπεντέμισι χιλιάδες μόνιμους και συνεχίζουμε με την πρόσληψη οκτακοσίων τριάντα ενός ανθρώπων οι οποίοι θα ενταχθούν στο Σώμα την επόμενη χρονιά, προσπαθούμε να αυξήσουμε τον αριθμό χρόνο με τον χρόνο.

Δεν είναι δυνατόν και είναι λάθος να βάζεις τρεις και τέσσερις χιλιάδες άτομα με μιας στο Πυροσβεστικό Σώμα. Αυτόματα δημιουργείς ένα τεράστιο θέμα απορρόφησης, εκπαίδευσης και αξιοποίησής τους, ενώ μελλοντικά και όταν θα έρθει ο χρόνος της συνταξιοδότησης, θα φεύγουν μαζικά τρεις και τέσσερις χιλιάδες άτομα.

Άρα, λοιπόν, εκείνο που πρέπει να κάνουμε είναι να πάμε με έναν σωστό επιχειρησιακό σχεδιασμό, με ένα στρατηγικό σχέδιο να ενισχύσουμε το Πυροσβεστικό Σώμα και βέβαια, να εξακολουθήσουμε να παίρνουμε τους εποχικούς πυροσβέστες τους οποίους χρειαζόμαστε, γιατί οι ανάγκες του Σώματος ουσιαστικά αυξάνονται τους καλοκαιρινούς μήνες.

Έτσι, λοιπόν, σας λέω από τώρα ότι το καλοκαίρι το προσωπικό του Πυροσβεστικού Σώματος που θα ασχοληθεί στην αντιπυρική περίοδο θα ανέρχεται στις δεκαοχτώ χιλιάδες άτομα, δεκαπεντέμισι, δεκαπέντε χιλιάδες εξακόσιοι θα είναι οι μόνιμοι πυροσβέστες και οι άλλες δυόμισι χιλιάδες θα είναι οι εποχικοί πυροσβέστες οι οποίοι θα προσληφθούν.

Και τους διαβεβαιώνω ότι θα προσληφθούν, θα γίνει ο διαγωνισμός, γιατί πρέπει, κυρία Πέρκα, να γίνει ο διαγωνισμός. Σας λέω ότι σύμφωνα με το Σύνταγμα, σύμφωνα με τον νόμο προσελήφθησαν για εξάμηνη θητεία εποχικής απασχόλησης και δυνατότητα ανανέωσης της θητείας τους μέχρι και το 2024. Τι σημαίνει αυτό; Σημαίνει ότι αναγκαστικά θα πρέπει να πάμε σε έναν νέο διαγωνισμό, όπου αυτοί οι άνθρωποι θα έχουν το δικαίωμα και τη σχετική μοριοδότηση, έτσι ώστε να τους ξαναπάρουμε, εφόσον θέλουν να συνδράμουν στο έργο του Πυροσβεστικού Σώματος. Αυτό θα κάνουμε και αυτό θέλω να γνωρίζουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώστε, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ολοκληρώνω, με συγχωρείτε, δύο κουβέντες θα πω ακόμα, γιατί τέθηκαν πάρα πολλά ερωτήματα.

Θα ήθελα να επισημάνω ότι στόχος μας είναι να μην αδικήσουμε κανέναν, ούτε αυτούς ούτε το Πυροσβεστικό Σώμα, το οποίο πρέπει να εκτελεί την αποστολή του και να είναι αποτελεσματικό και έγκυρο.

Από εκεί και πέρα, όσον αφορά τα μέσα τα οποία είπατε τα οποία η Φλώρινα δεν έχει, θέλω να σας πω ότι ήδη έχουν υπογραφεί δέκα διαφορετικές συμβάσεις για εναέρια μέσα και βέβαια, την περασμένη βδομάδα υπογράψαμε σχετική σύμβαση για την προμήθεια τετρακοσίων είκοσι οχημάτων. Είναι η πρώτη παρτίδα από έναν συνολικό αριθμό χιλίων οκτακοσίων οχημάτων του Πυροσβεστικού Σώματος, αξίας περίπου 380 εκατομμυρίων ευρώ. Είναι βέβαιο ότι θα κατανεμηθούν έτσι ώστε να καλύψουν τις κατά προτεραιότητα επιχειρησιακές ανάγκες των υπηρεσιών και των μονάδων μας.

Δουλεύουμε, κυρία Πέρκα, για να ενισχύσουμε αυτό τον μηχανισμό Πολιτικής Προστασίας.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ και εγώ.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο για την επόμενη ερώτηση, να ανακοινώσω ότι η Ειδική Μόνιμη Επιτροπή Παρακολούθησης των Αποφάσεων του Ευρωπαϊκού Δικαστηρίου των Δικαιωμάτων του Ανθρώπου καταθέτει την έκθεσή της για την Α΄ Σύνοδο της Κ΄ Κοινοβουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής.

Η εν λόγω έκθεση βρίσκεται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών και θα καταχωριστεί στα Πρακτικά της σημερινής συνεδρίασης.

(Η προαναφερθείσα έκθεση λόγω μεγάλου όγκου δεν καταχωρίζεται στα Πρακτικά και είναι διαθέσιμη σε αρχείο μορφής PDF στον παρακάτω ηλεκτρονικό σύνδεσμο:

<https://www.hellenicparliament.gr/UserFiles/510129c4-d278-40e7-8009-e77fc230adef/%CE%95%CE%9A%CE%98%CE%95%CE%A3%CE%97_%CE%9A%CE%91_%CE%A0%CE%91%CE%A1%CE%91%CE%9A%CE%9F%CE%9B%CE%9F%CE%A5%CE%98%CE%97%CE%A3%CE%97%CE%A3%20%CE%91%CE%A0%CE%9F%CE%A6%CE%91%CE%A3%CE%95%CE%A9%CE%9D%20%CE%95%CE%A5%CE%A1%CE%A9%CE%A0%CE%91%CE%99%CE%9A%CE%9F%CE%A5%20%CE%94%CE%99%CE%9A%CE%91%CE%A3%CE%A4%CE%97%CE%A1%CE%99%CE%9F%CE%A5_%CE%A4%CE%95%CE%9B%CE%99%CE%9A%CE%9F.pdf>

Ακολουθεί η τρίτη με αριθμό 1437/30-9-2024 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Ασημίνας Διγενή προς τον Υπουργό Παιδείας, Θρησκευμάτων και Αθλητισμού, με θέμα: «Να προσληφθεί άμεσα μόνιμο προσωπικό στην Ανώτατη Σχολή Καλών Τεχνών και να επαναλειτουργήσουν τα εργαστήρια που καταργούνται στην ΑΣΚΤ».

Ορίστε, κυρία Διγενή, έχετε τον λόγο για την πρωτολογία σας.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κυρία Πρόεδρε.

Πρόσφατα ανακοινώθηκε πως η έναρξη της νέας ακαδημαϊκής χρονιάς για την Ανώτατη Σχολή Καλών Τεχνών, μια ιστορική Σχολή που ιδρύθηκε το 1837 και το 1930 εξελίχθηκε σε αυτοτελές Ανώτατο Εκπαιδευτικό Ίδρυμα, ξεκινάει με την αναστολή της λειτουργίας τεσσάρων εργαστηρίων της Σχολής. Συγκεκριμένα, αναστέλλεται η λειτουργία τριών εκ των δεκατριών εργαστηρίων του Τομέα Ζωγραφικής και ενός εκ των τριών εργαστηρίων του Τομέα Γλυπτικής. Τα εργαστήρια αυτά παύουν να λειτουργούν λόγω αποχώρησης των καθηγητών οι οποίοι δεν αναπληρώνονται.

Αυτό σημαίνει ότι οι δεκάδες φοιτήτριες και φοιτητές που είχαν ήδη ξεκινήσει να παρακολουθούν ή είχαν επιλέξει να ξεκινήσουν σε αυτό το εξάμηνο τα παραπάνω εργαστήρια μένουν ξεκρέμαστοι, ενώ μέχρι τον επόμενο χρόνο προβλέπονται και άλλες αποχωρήσεις καθηγητών και συγκεκριμένα επιπλέον τεσσάρων εργαστηρίων βασικών κατευθύνσεων. Μάλιστα, ο τομέας της Χαρακτικής που σήμερα υπολειτουργεί, αν δεν ληφθούν άμεσα μέτρα, κινδυνεύει με κλείσιμο, καθώς του χρόνου μένει με ένα μέλος ΔΕΠ.

Αυτά τα προβλήματα προστίθενται σε μία ήδη εκρηκτική κατάσταση που περιλαμβάνει το δυσβάσταχτο κόστος ζωής και σπουδών, την αναμέτρηση καθηγητριών και καθηγητών, φοιτητριών και φοιτητών και εργαζομένων της Σχολής με τις ανεπαρκείς υποδομές, την πετσοκομμένη φοιτητική μέριμνα, την υποστελέχωση, το μεγάλο κόστος αναλώσιμων και άλλα, ενώ οι συνθήκες σπουδών σε πολλές περιπτώσεις είναι επικίνδυνες για την υγεία και την ασφάλεια των ανθρώπων της σχολής.

Για παράδειγμα, δεν υπάρχει εξαερισμός στις εγκαταστάσεις του τομέα της Χαρακτικής, όπου οι φοιτητές και οι φοιτήτριες, οι καθηγήτριες και οι καθηγητές χρησιμοποιούν υλικά που είναι τοξικά. Συχνά είναι τα περιστατικά με σοβάδες που πέφτουν, με τις οροφές να στάζουν, ενώ η θέρμανση και ο κλιματισμός υπάρχουν μόνο στις περιπτώσεις που φέρνουν οι φοιτητές και οι φοιτήτριες αερόθερμα και σόμπες τον χειμώνα από το σπίτι τους ή ανεμιστήρες το καλοκαίρι.

Όλα αυτά, βέβαια, δεν είναι φυσικά φαινόμενα. Με ευθύνη της σημερινής Κυβέρνησης της Νέας Δημοκρατίας, αλλά και όλων των προηγούμενων κυβερνήσεων που συμφωνούν και υλοποίησαν τις στρατηγικές κατευθύνσεις της Ευρωπαϊκής Ένωσης, της εμπορευματοποίησης και υποχρηματοδότησης και υποστελέχωσης των πανεπιστημίων, οι σπουδές στην ΑΣΚΤ υποβαθμίζονται ραγδαία.

Ερωτάται ο κύριος Υπουργός τι άμεσα μέτρα θα πάρει η Κυβέρνηση, ώστε να προσληφθεί άμεσα και με ευθύνη του κράτους μόνιμο διδακτικό και βοηθητικό εργαστηριακό προσωπικό, ώστε να επαναλειτουργήσουν στην Ανώτατη Σχολή Καλών Τεχνών τα εργαστήρια της Ζωγραφικής, της Γλυπτικής και να μην κλείσει ο τομέας της Χαρακτικής, να στελεχωθεί η σχολή με επαρκείς καθηγητές με βάση τις ανάγκες, να αντιμετωπιστούν με κρατική χρηματοδότηση και ευθύνη τα προβλήματα υποδομών της σχολής και να διαμορφωθούν οι αίθουσες και τα εργαστήρια με κατάλληλο και σύγχρονο εργαστηριακό εξοπλισμό που να ανταποκρίνεται στις ανάγκες των προγραμμάτων σπουδών.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει η Υφυπουργός Παιδείας, Θρησκευμάτων και Αθλητισμού, κ. Ζέττα Μακρή.

Κυρία Υφυπουργέ, έχετε το λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ την κυρία συνάδελφο για την ερώτηση.

Στην πρωτολογία θα απαντήσω για το προσωπικό και στη δευτερολογία για τα τμήματα για τα οποία ρωτάτε και για την χρηματοδότηση της σχολής.

Σε ό,τι αφορά, λοιπόν, τα μόνιμα μέλη ΔΕΠ, δηλαδή Διδακτικού Ερευνητικού Προσωπικού, το ακαδημαϊκό έτος 2019 - 2020 έχουν εγκριθεί πεντακόσιες θέσεις μελών ΔΕΠ στα ανώτατα εκπαιδευτικά ιδρύματα. Από αυτές τις θέσεις κατανεμήθηκαν στην Ανωτάτη Σχολή Καλών Τεχνών και έχουν καλυφθεί τέσσερις. Θέλω να σας πω εδώ ότι ενδεχομένως να μην υπάρχει ενδιαφέρον. Ενδεχομένως όμως και η σχολή να έκρινε ότι δεν πρέπει να προχωρήσει ακόμη στην κάλυψη της μίας εκ των πέντε θέσεων. Μεταγενέστερα, ορίστηκε, κυρία συνάδελφε, ότι οι προσλήψεις των μελών ΔΕΠ, όπως και όλες οι προσλήψεις τακτικού και εποχικού προσωπικού των φορέων της γενικής κυβέρνησης, θα διενεργούνται με βάση έναν πολυετή στρατηγικό σχεδιασμό που εξειδικεύεται σε ετήσια βάση.

Με βάση, λοιπόν, αυτό το νομικό πλαίσιο εγκρίθηκαν για τα Ανώτατα Εκπαιδευτικά Ιδρύματα της χώρας τριακόσιες πενήντα θέσεις μελών ΔΕΠ για το 2021, τετρακόσιες για το 2022 και τετρακόσιες έξι θέσεις για το 2023. Στην Ανωτάτη Σχολή Καλών Τεχνών κατανεμήθηκαν δύο, τρεις και δύο αντίστοιχα θέσεις και έχει καλυφθεί μόνον η μία.

Για το έτος 2024 το Υπουργικό Συμβούλιο ενέκρινε τη διάθεση εξακοσίων τριάντα μελών ΔΕΠ στα ανώτατα εκπαιδευτικά ιδρύματα της χώρας. Έχουν κατανεμηθεί με απόφαση του Υπουργού Παιδείας, Θρησκευμάτων και Αθλητισμού τριακόσιες εξήντα θέσεις και διατέθηκαν στη Σχολή Καλών Τεχνών δύο θέσεις. Επίσης, κατανεμήθηκαν και θέσεις εντεταλμένων διδασκόντων: μία για το 2022 - 2023 και μία για το 2023 - 2024.

Σε ό,τι αφορά το ειδικό διδακτικό προσωπικό στην Ανωτάτη Σχολή Καλών Τεχνών υπηρετούν σαράντα επτά άτομα, οκτώ άτομα ειδικό εκπαιδευτικό προσωπικό, επτά στο Τμήμα Εικαστικών Τεχνών, ένα στο Τμήμα Ιστορίας και Θεωρίας της Τέχνης, τριάντα δύο άτομα Εργαστηριακό Διδακτικό Προσωπικό, τριάντα στο Τμήμα Εικαστικών Τεχνών, δύο στο Τμήμα Ιστορίας και Θεωρίας της Τέχνης, επτά άτομα Ειδικό Τεχνικό Εργαστηριακό Προσωπικό στο Τμήμα Εικαστικών Τεχνών. Όλες αυτές οι κατανομές γίνονται με απόφαση της συνέλευσης του τμήματος.

Για το 2023 επιπλέον, κατανεμήθηκαν εξήντα οκτώ θέσεις μελών Ειδικού Τεχνικού Εργαστηριακού Προσωπικού, Εργαστηριακού Διδακτικού Προσωπικού, Ειδικού Εκπαιδευτικού Προσωπικού στα πανεπιστήμια και η θέση που δόθηκε στη Σχολή Καλών Τεχνών με απόφαση της Συγκλήτου κατανεμήθηκε για την πρόσληψη ενός μέλους ΕΤΕΠ κατηγορίας ΤΕ για το Τμήμα Θεωρίας και Ιστορίας της Τέχνης. Προκηρύχθηκε, δημοσιεύτηκε στο ΦΕΚ, έχει επιλεγεί ήδη υποψήφιος, έχει γίνει υποψήφιος και η θέση έχει ζητηθεί προς κατανομή από το Υπουργείο Εσωτερικών.

Επίσης, τρεις θέσεις Ειδικού Διδακτικού Προσωπικού που δόθηκαν στην Ανωτάτη Σχολή Καλών Τεχνών με απόφαση της Συγκλήτου κατανεμήθηκαν στο Τμήμα Εικαστικών Τεχνών, μια θέση ΕΔΙΠ, δύο θέσεις ΕΤΕΠ, έχουν εγκριθεί οι σχετικές πιστώσεις, έχουν δημοσιευθεί σε ΦΕΚ οι προκηρύξεις, τα γνωστικά αντικείμενα είναι η Γλυπτική με εξειδίκευση στην Γυψοτεχνική, Χαλκοχυτική, Τορευτική, εικαστικές τέχνες με εξειδίκευση στο ξύλο, εικαστικές τέχνες με εξειδίκευση στο μέταλλο αντίστοιχα και αναμένεται εκλογή και διορισμός των εκλεγέντων.

Ολοκληρώνω, κυρία Πρόεδρε, αναφέροντας ότι πριν από δύο μέρες ο Υπουργός κ. Κυριάκος Πιερρακάκης στη διαδικτυακή σύνοδο των πρυτάνεων ανακοίνωσε χίλιους μόνιμους διορισμούς στην τριτοβάθμια, εννιακόσια πενήντα μέλη ΔΕΠ και είκοσι δύο μέλη Εργαστηριακού Διδακτικού Προσωπικού, οκτώ μέλη Ειδικού Τεχνικού Εργαστηριακού Προσωπικού, είκοσι διοικητικούς υπαλλήλους και η Εθνική Αρχή Ανώτατης Εκπαίδευσης θα κατανείμει σε κάθε ίδρυμα αυτά τα μέλη.

Στη δευτερολογία, κυρία συνάδελφε, θα σας απαντήσω για τα τμήματα για τα οποία μας ρωτάτε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Διγενή, έχετε τον λόγο για τη δευτερολογία σας.

 **ΑΣΗΜΙΝΑ (ΣΕΜΙΝΑ) ΔΙΓΕΝΗ:** Θα ήθελα να πω στην κυρία Υπουργό ότι από όλα όσα μας είπε ξέρετε τι νομίζω ότι πρέπει να κρατήσουμε; Πρώτα-πρώτα, το γεγονός ότι μετά από τις αντιδράσεις του συλλόγου εργαζομένων, του φοιτητικού συλλόγου και την ερώτηση του κόμματος μας κάνατε μια αναδίπλωση και εγκρίνατε ξαφνικά εκεί που δεν υπήρχε λύση έξι θέσεις εκπαιδευτικού προσωπικού. Αυτό, βεβαίως, δείχνει για άλλη μια φορά τη σημασία των συλλογικών διεκδικήσεων. Αφετέρου αυτές οι έξι θέσεις είναι άμεσα κενά που δεν αλλάζουν την αντιπαιδαγωγική φυσιογνωμία της σχολής, την ανάγκη για γενναία χρηματοδότηση από τον κρατικό προϋπολογισμό και την αισθητή υλικοτεχνική αναβάθμισή της. Ξέρετε και εσείς κατά βάθος πως δεν μπαλώνονται με λίγες θέσεις οι ελλείψεις χρόνων και τα μεγάλα προβλήματα, καταργήσεις, αναδιοργανώσεις και λοιπά, που έχουν προκληθεί από αυτές μέσα στα χρόνια, ούτε βεβαίως καλύπτουν τις σύγχρονες ανάγκες για την εκπαίδευση των καλλιτεχνών.

Κρατάω, επίσης, το εξής, πως οι φοιτητές μένουν ξεκρέμαστοι μην ξέροντας πού, πώς και τι σπουδάζουν τελικά και, βεβαίως, από ποιους διδάσκονται, πώς ζουν καθημερινά με τη δαμόκλειο σπάθη των σοβάδων πάνω από τα κεφάλια τους, με τις οροφές που έχουν μετατραπεί σε ντουζιέρες, υποχρεώνοντας τους ίδιους και τους καθηγητές τους να χρησιμοποιούν κουβάδες, για να μαζεύουν τα νερά. Φυσικά, δεν μιλάμε, όπως είπα και πριν, για θέρμανση και κλιματισμό. Μιλάμε μόνο για σόμπες και αερόθερμα και ανεμιστήρες το καλοκαίρι που κουβαλάνε οι φοιτητές από τα σπίτια τους.

Φανταστείτε το. Είναι η αποκαρδιωτική εικόνα μιας χώρας που ο Πρωθυπουργός της κομπάζει πως ηγείται της τέταρτης βιομηχανικής επανάστασης. Να ξαναπούμε πως στην εποχή της τεχνητής νοημοσύνης και της ενεργειακής αναβάθμισης και ανάπτυξης, που συνεχώς και παντού διατυμπανίζεται ως στρατηγικός πυλώνας της ελληνικής οικονομίας, το αίτημα για εξαερισμό στον Τομέα της Χαρακτικής, όπου όλα τα υλικά είναι τοξικά και θέτουν σε κίνδυνο την υγεία των φοιτητών και των καθηγητών, ποτέ δεν ικανοποιήθηκε.

Να ξαναπούμε για τη στέγη στους φοιτητές, που ποτέ επί της ουσίας δεν παραχωρήθηκε, ενώ η λέσχη είναι επί πληρωμή για την πλειονότητα των φοιτητών; Να υπενθυμίσουμε άλλη μια φορά και πως στους φοιτητές από το 2012 και μετά δεν παρέχονται τα βασικά υλικά, με αποτέλεσμα να εξαναγκάζονται να τα πληρώνουν από την τσέπη τους, ότι πολλά εργαστήρια, μάλιστα, για να λειτουργήσουν ικανοποιητικά, καταφεύγουν σε χορηγίες; Όσο για τα εργαστήρια που παύουν να λειτουργούν, επειδή οι καθηγητές τους συνταξιοδοτούνται, μέχρι να γίνει εκλογή νέων διευθυντών, οι φοιτητές είναι υποχρεωμένοι να γραφτούν σε άλλο εργαστήριο.

Τέλος, η διαχρονική πολιτική της υποστελέχωσης οδηγεί σε κατάργηση πολλών μαθημάτων και την υπερσυγκέντρωση πολλαπλάσιων φοιτητών στα εναπομείναντα εργαστήρια. Η υποχρηματοδότηση έχει σοβαρές συνέπειες σε όλη την κοινότητα της σχολής και τους όρους φοίτησης και διδασκαλίας, ενώ η υποστελέχωση οδηγεί στην καθυστέρηση όλων των δραστηριοτήτων της σχολής, στο να γίνονται δηλαδή ακόμη πιο χρονοβόρες οι εξελίξεις των μελών ΔΕΠ και οι διοικητικοί επιβαρύνονται με όλο και περισσότερα αντικείμενα εργασίας.

Το ερώτημα παραμένει και απαιτεί μια ξεκάθαρη απάντηση από εσάς: Θα μεριμνήσετε τελικά -και πότε;- να στελεχωθεί το πανεπιστήμιο με βάση τις ανάγκες των αντικείμενων που θεραπεύει, αντί να καταργούνται διαρκώς εργαστήρια και μαθήματα όχι με βάση την εξέλιξη των Καλών Τεχνών, όπως θα περίμενε κανείς, αλλά με βάση τις ελλείψεις που εσείς με την πολιτική σας δημιουργήσατε και συντηρείτε; Μιλάμε γι’ αυτή την οπισθοδρόμηση.

Επειδή τυχαίνει να μιλάμε καθημερινά με τους ανθρώπους που δουλεύουν εκεί ή που φοιτούν εκεί, θα κλείσω με το κερασάκι στην τούρτα του αδιανόητου. Οι τραγικές ελλείψεις σε διοικητικό προσωπικό δημιουργούν τον εξής παραλογισμό: Δεν υπάρχει κόσμος να αντεπεξέλθει στην προκήρυξη νέων θέσεων. Δεν υπάρχουν, δηλαδή, άνθρωποι να τρέξουν τις προκηρύξεις που κάνετε. Γιατί; Γιατί έχει φρακάρει το σύστημα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Θέλω να πω στη συνάδελφο ότι το Υπουργείο δεν αναδιπλώθηκε μετά από κινητοποιήσεις και κοινοβουλευτικό έλεγχο. Συνέχισε τον προγραμματισμό του και τον εφήρμοσε. Αλλά ακόμη και αν ήταν έτσι -που δεν είναι-, δεν είναι κακό ένα Υπουργείο να έχει ευήκοα ώτα σε παρατηρήσεις που κάνουν συνάδελφοι σε κοινοβουλευτικό έλεγχο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Όχι, βέβαια.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας είπα και στην πρωτολογία πώς γίνεται η στελέχωση και πώς κατανέμονται οι διαθέσιμες θέσεις. Όπως δεσμεύτηκα, θα σας ενημερώσω και για τα τμήματα για τα οποία με ρωτάτε.

Η Πρυτανεία της Ανωτάτης Σχολής Καλών Τεχνών μάς ενημέρωσε ότι με απόφαση της Συγκλήτου προχώρησε σε προσωρινή αναστολή της λειτουργίας τριών εργαστηρίων του Τομέα Ζωγραφικής και ενός του Τομέα Γλυπτικής, όπως και εσείς αναφέρετε στην ερώτηση. Οι φοιτητές αυτών των τμημάτων, όπως μας ενημερώνει η Πρυτανεία, συνεχίζουν και λειτουργούν σε άλλα εργαστήρια που έχουν το ίδιο αντικείμενο. Δηλαδή, έχουν ενταχθεί διοικητικά σε άλλα λειτουργούντα εργαστήρια. Χωροταξικά είναι στον ίδιο χώρο που γίνονταν τα εργαστήρια που τώρα είναι σε αναστολή. Έρχονται οι καθηγητές των άλλων εργαστηρίων, διδάσκουν εκεί και το αντικείμενο που έχουν επιλέξει οι φοιτητές. Εκεί βρίσκεται και το βοηθητικό προσωπικό των εργαστηρίων. Ήταν μια διοικητική ρύθμιση, όπως μας ενημερώνει η Πρυτανεία.

Τώρα για τις υποδομές και τις κτηριακές βελτιώσεις που αναφέρετε, αυτά τα θέματα, όπως γνωρίζετε, είναι αρμοδιότητα των οργάνων της διοίκησης της κάθε σχολής, εν προκειμένω της Ανωτάτης Σχολής Καλών Τεχνών.

Η πρύτανης, εν προκειμένω, όπως σε όλα τα ΑΕΙ, έχει τη γενική εποπτεία της λειτουργίας, είναι υπεύθυνη για τα θέματα ασφαλείας και την προστασία του πάσης φύσεως προσωπικού, των φοιτητών, της κινητής και της ακίνητης περιουσίας. Η ενημέρωση, λοιπόν, που έχουμε από την Πρυτανεία είναι ότι τα θέματα υποδομών, αιθουσών, εργαστηρίων, εξοπλισμού έχουν τεθεί σε άμεση προτεραιότητα.

Σε ό,τι αφορά τη χρηματοδότηση, η δική μας διεύθυνση, η Γενική Διεύθυνση Οικονομικών Υπηρεσιών, μας έχει ενημερώσει ότι στο εθνικό σκέλος του Προγράμματος Δημοσίων Επενδύσεων για το οικονομικό έτος 2024 έχουν ενταχθεί 2.868.536 ευρώ. Θα καταθέσω για τα Πρακτικά και την αναλυτική κατάσταση. Είναι έργα συντήρησης, βελτίωσης των υποδομών της σχολής, είναι έργα επισκευής κτηρίων, πυροπροστασίας, αντικατάστασης ηλεκτρομηχανολογικών εγκαταστάσεων, επειγουσών εργασιών σε φέροντα και δομικά στοιχεία κτηριακών εγκαταστάσεων, εξοπλισμού-επίπλωσης για εκπαιδευτικές χρήσεις, συντηρήσεις κτηριακών εγκαταστάσεων.

Σας ενημερώνω, επίσης, κλείνοντας για τα θέματα του Τομέα Χαρακτικής ότι η Πρυτανεία μάς ενημερώνει ότι γίνεται προσπάθεια να ενισχυθεί με μέλη ΔΕΠ, να βελτιωθούν οι συνθήκες φοίτησης, με ιδιαίτερη ευαισθησία, γιατί, όπως μας δηλώνουν και όπως είναι και η πραγματικότητα, είναι ένας ιστορικός τομέας της σχολής. Ο αναλυτικός λογαριασμός που κατατίθεται στα Πρακτικά είναι στη διάθεσή σας, κυρία συνάδελφε.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Ζέττα Μακρή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η πέμπτη με αριθμό 1432/27-9-2024 επίκαιρη ερώτηση δεύτερου κύκλου της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Παιδείας, Θρησκευμάτων και Αθλητισμού, με θέμα: «Επανεξέταση του πλαισίου για τη δωρεάν μεταφορά μαθητών».

Κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κυρία Πρόεδρε.

Κυρία Υπουργέ, το θέμα που συζητάμε σήμερα δεν είναι ένα τεχνικό θέμα, είναι όμως ένα ζήτημα που απαιτεί μία ευαισθησία και βέβαια επίλυση, αν υπάρχει η πολιτική βούληση.

Αναφέρομαι στην κοινή υπουργική απόφαση που έχετε συνυπογράψει και εσείς προσωπικά, αλλά και τα συναρμόδια Υπουργεία Υποδομών και Μεταφορών όπως και Εσωτερικών, για τη μεταφορά μαθητών δημοσίων σχολείων από τις περιφέρειες. Πρόκειται για το ΦΕΚ με αριθμό 2051 που εκδόθηκε στις 5 του Απρίλη. Αναφέρει στο πρώτο άρθρο ότι η ελάχιστη απόσταση της κατοικίας από τη σχολική μονάδα πάνω από την οποία δικαιολογείται η δωρεάν μεταφορά προσδιορίζεται στα χίλια διακόσια μέτρα για τα παιδιά του δημοτικού και τα δυόμισι χιλιάδες μέτρα για τα παιδιά γυμνασίου-λυκείου.

Αυτή η απόφαση δημιουργεί πάρα πολλά προβλήματα. Ξέρουμε ότι τα παιδιά του δημοτικού συνήθως συνοδεύονται από γονείς και κηδεμόνες. Τα παιδιά, όμως, του γυμνασίου και του λυκείου συνήθως πάνε μόνα τους στο σχολείο. Έτσι έχουμε το εξής παράδοξο. Παιδιά δώδεκα, δεκατριών, δεκατεσσάρων χρονών, μικρά δηλαδή στην ηλικία, αναγκάζονται να περπατούν δύο και δυόμισι χιλιόμετρα προς το σχολείο και το διπλάσιο για να επιστρέψουν δηλαδή τέσσερα και πέντε χιλιόμετρα. Αυτό είναι πάρα πολύ δύσκολο ειδικά σε περιοχές όπως είναι η δική μου, η Κοζάνη, που ο φυσικός φωτισμός το πρωί στις 7.30 είναι δύσκολος, υπάρχουν επίσης δυσμενείς καιρικές συνθήκες και αυτό δεν σημαίνει ότι δεν έχουν ασφάλεια αυτά τα παιδιά. Ποια εναλλακτική λύση έχουν; Να πληρώσουν σε μέσα μαζικής μεταφοράς αστικά, αν υπάρχουν αυτά και όπως σας είπα και στην ερώτηση μια οικογένεια που έχει δύο παιδιά αναγκάζεται να πληρώσει 30 έως 60 ευρώ το μήνα.

Την ίδια ώρα η απόφαση του Υπουργείου για συγχώνευση χιλίων τμημάτων προκάλεσε το κλείσιμο πάρα πολλών τμημάτων και σχολείων και υπάρχει πάρα πολύ μεγάλη διασπορά των μαθητών και αυτό είναι ακόμα χειρότερο.

Τέλος, θέλω να πιστεύω ότι δεν διαπνέεστε από την ίδια λογική που είχε η συνάδελφός σας και πρώην Υπουργός κ. Δόμνα Μιχαηλίδου, η οποία μας είπε εκείνο το αμίμητο ότι τα παιδιά δεν πειράζει να περπατάνε και δύο χιλιόμετρα τη μέρα, αφού ο Παγκόσμιος Οργανισμός Υγείας λέει ότι πρέπει να περπατάνε οκτώ χιλιόμετρα.

Τα ερωτήματά μου είναι συγκεκριμένα και παρακαλώ απαντήστε μου: Θα τροποποιήσετε τη συγκεκριμένη κοινή υπουργική απόφαση για να μικρύνει το ανώτατο χιλιομετρικό όριο για τη δωρεάν μετακίνηση των μαθητών; Επίσης, εναλλακτικά, θα αναλάβετε πρωτοβουλίες για την ενίσχυση των περιφερειών και των τοπικών μέσων μαζικής μεταφοράς ώστε να προσφέρουν δωρεάν μετακίνηση στους μαθητές;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κυρία Πρόεδρε.

Θέλω να πω στη συνάδελφο ότι είμαι πολύ εξοικειωμένη με τις συνθήκες γιατί κατάγομαι από τον Νομό Γρεβενών και το δημοτικό το τελείωσα εκεί. Άρα, ξέρω καλά πώς είναι όταν ξημερώνει, ξέρω καλά πώς είναι και οι συνθήκες οι κλιματικές.

Να σας πω επίσης ότι η ερώτησή σας μάλλον δεν έπρεπε να απευθυνθεί στο Υπουργείο Παιδείας. Δεν είναι το επισπεύδον Υπουργείο. Το ότι συνυπογράφω την απόφαση που αναφέρατε οφείλεται στο ότι αφορά σε μαθητές. Θα δώσω, όμως, κάποιες απαντήσεις σε αυτά τα οποία με ρωτάτε και είμαι σίγουρη ότι εσείς θα επανέλθετε στα αρμόδια Υπουργεία γιατί θα θέλετε περισσότερα.

Θα σας πω, λοιπόν, ότι την ευθύνη της μεταφοράς και την αρμοδιότητα της μεταφοράς έχουν αποκλειστικά οι περιφέρειες της χώρας, οι οποίες δεν εποπτεύονται, δεν συνεργάζονται με το Υπουργείο Παιδείας, αλλά με το Υπουργείο Εσωτερικών.

Αναφέρεστε σε μια απόφαση και μάλιστα σε μια χιλιομετρική ρύθμιση την οποία θεωρείτε ανάλγητη, υπερβολική και σε κάθε περίπτωση δυσκολεύει τα παιδιά δυσανάλογα. Να σας πω λοιπόν ότι με νόμο στις αρμοδιότητες των περιφερειών υπάγεται η μεταφορά των μαθητών, όπως σας είπα, από τον τόπο διαμονής φοίτησης, συμπεριλαμβανομένης της μεταφοράς των σχολών ειδικής αγωγής, μουσικών, καλλιτεχνικών κ.λπ..

Για την εφαρμογή του νόμου αυτού, κυρία συνάδελφε, το 2018 εκδόθηκε υπουργική απόφαση. Το 2018 δεν ήταν κυβέρνηση η Νέα Δημοκρατία. Στην υπουργική αυτή απόφαση, που είναι των Υπουργείων Εσωτερικών, το αρμόδιο Υπουργείο που σας είπα, του Υπουργείου Παιδείας, λόγω του ότι αφορά σε μαθητές, Οικονομίας, Μεταφορών και Υποδομών, καθορίστηκαν οι ειδικότεροι όροι και οι κανόνες μεταφοράς των μαθητών. Η τροποποίηση που αναφέρετε στην ερώτησή σας, αφορά στο ότι εκεί συμπεριελήφθησαν και τα σχολεία τα πειραματικά, τα πρότυπα και οι μαθητές τους, όχι στη χιλιομετρική απόσταση η οποία ήδη από το 2018 ήταν χίλια διακόσια μέτρα για μαθητές – μαθήτριες πρωτοβάθμιας εκπαίδευσης και δυόμισι χιλιάδες μέτρα για μαθητές - μαθήτριες δευτεροβάθμιας εκπαίδευσης. Ισχύουν από το 2018. Ρυθμίστηκαν από την κυβέρνηση του ΣΥΡΙΖΑ, για κάποιον λόγο σοβαρό υποθέτω, και παραμένουν μέχρι τώρα. Άρα θα μπορούσατε να ανατρέξετε στους τότε Υπουργούς για να σας δώσουν και εκείνοι τη δική τους εξήγηση.

Τις χιλιομετρικές αποστάσεις τις καθορίζει, όπως είπα, το Υπουργείο Εσωτερικών που είναι το επισπεύδον Υπουργείο και από την 1η Ιανουαρίου του 2011 δεν εγγράφονται πιστώσεις στον κρατικό προϋπολογισμό του Υπουργείου μας για δαπάνες μεταφοράς μαθητών, προς επίρρωση αυτών που σας λέω για την αρμοδιότητα.

Τώρα να έρθουμε στα θέματα του δικού μας Υπουργείου. Δεν καταλαβαίνω από πού αντλείτε την πληροφορία ότι χίλια τμήματα έχουν κλείσει. Θα σας πω εγώ, λοιπόν, τον ακριβή αριθμό, αφού σας ενημερώσω ότι κατ’ αρχάς δεν πρόκειται για σχολεία όπως αναφέρετε στην ερώτησή σας, πρόκειται μόνο για τμήματα. Σε όλη την επικράτεια υπάρχουν εβδομήντα ένα χιλιάδες τριακόσια τριάντα έξι τμήματα. Από αυτά αυτή τη στιγμή τα τμήματα τα οποία συγχωνεύτηκαν είναι λιγότερα από επτακόσια σαράντα. Κι επειδή είναι μια δυναμική διαδικασία -αν τυχόν στην πορεία προκύψουν ανάγκες άλλων ρυθμίσεων, όπως και έγινε, γιατί το Υπουργείο δεν λειτουργεί δογματικά, είναι μια άσκηση που την κάνει κάθε χρόνο, ο αρμόδιος Γενικός Γραμματέας με τους συναδέλφους του εκπαιδευτικούς, διαφοροποιείται ο μαθητικός πληθυσμός, διαφορετικές είναι και οι ανάγκες των εκπαιδευτικών- κάθε χρόνο γίνεται με ευαισθησία και για εξορθολογισμό και σωστή κατανομή.

Αναφέρατε και το ποσό του εισιτηρίου στα αστικά ΚΤΕΛ. Επίσης, δεν καθορίζεται από το Υπουργείο Παιδείας, αλλά από το Υπουργείο Εθνικής Οικονομίας και Οικονομικών.

Στη δευτερολογία, κυρία Πρόεδρε, θα αναφερθώ και ειδικότερα σε αυτά που η συνάδελφος ζητάει για τον Νομό Κοζάνης.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Βέττα, έχετε τον λόγο για τη δευτερολογία σας.

**ΚΑΛΛΙΟΠΗ ΒΕΤΤΑ:** Ευχαριστώ, κυρία Πρόεδρε.

Πρώτα απ’ όλα τα χίλια τμήματα που είπα δεν είναι αποτέλεσμα δικού μου υπολογισμού. Τα συνδικαλιστικά όργανα των εκπαιδευτικών μιλάνε κι έτσι όπως το είπατε κι εσείς με έναν γρήγορο υπολογισμό είναι γύρω στα επτακόσια σαράντα. Το είπατε εσείς μόνη σας. Επτακόσια σαράντα με χίλια. Εντάξει.

Επίσης, ξέρω πολύ καλά ότι η αρμοδιότητα ανήκει στις περιφέρεις -υπήρξα περιφερειακή σύμβουλος- όμως αυτή η αρμοδιότητα υπακούει σε νόμους ή κοινές υπουργικές αποφάσεις που βγαίνουν από την Κυβέρνησή σας. Πραγματικά δυσκολεύομαι να καταλάβω την απάντηση που μας παραπέμπετε στο 2018. Σας θυμίζω ότι είμαστε στο 2024. Κυβερνάτε πέντε χρόνια. Αν υπήρξε κάτι λάθος, όπως λέτε, θα μπορούσατε να το διορθώσετε. Το διορθώσατε, όμως, κάνοντας ένα ακόμα λάθος με αυτή τη χιλιομετρική απόσταση που σας είπα ότι είναι απαγορευτική για τα παιδιά τα δυόμισι χιλιάδες μέτρα, να πηγαίνουν δηλαδή πέντε χιλιάδες μέτρα την ημέρα.

Ωστόσο ρίξατε το μπαλάκι, κυρία Υπουργέ, και λυπάμαι γι’ αυτό στα άλλα Υπουργεία ότι έχουν περισσότερη ευθύνη τα άλλα Υπουργεία. Εσείς δεν απαντήσατε ουσιαστικά και είναι αποκαρδιωτικό αυτό. Δεν απαντήσατε στην ευχερή πρόσβαση των μαθητών, στο οικογενειακό κόστος που έχουν, στην ασφάλεια, ειδικά σε μια εποχή που μιλάμε για παραβατικότητα των ανηλίκων και θα έπρεπε να έχετε μια παραπάνω ευαισθησία ως Υφυπουργός Παιδείας γι’ αυτό το θέμα.

Να σας πω ότι ανακοινώθηκαν πρόσφατα τα στοιχεία της ΕΛΣΤΑΤ για την υπογεννητικότητα και είναι πάρα πολύ άσχημα αυτά τα στοιχεία. Ειδικά για την περιοχή μου -δηλαδή, την περιοχή δυτικής Μακεδονίας να πω καλύτερα- υπήρξαν τρεις χιλιάδες πεντακόσιοι επτά θάνατοι και γεννήθηκαν χίλια τετρακόσια είκοσι οκτώ παιδιά. Δηλαδή υπερδιπλάσιοι οι θάνατοι. Έχουμε, επίσης, τη μεγαλύτερη μείωση πληθυσμού 10,1% σε όλη τη χώρα. Θέλω να πω ότι υπάρχει μια γενικότερη απαξίωση για την περιοχή της δυτικής Μακεδονίας, ειδικά μετά από την αυθαίρετη απόφαση του Πρωθυπουργού για τον βίαιο θάνατο αυτής της περιφέρειας και προς όφελος πάντα το συμφέρον του φυσικού αερίου, να τα ξέρουμε αυτά.

Ποια σήματα τελικά στέλνει η πολιτεία στους νέους γονείς; Σας μίλησα για την υπογεννητικότητα, ότι τα παιδιά που θα γεννήσουν θα πρέπει να περπατάνε πέντε χιλιόμετρα την ημέρα, για να πηγαίνουν στα σχολεία ή πρέπει να πληρώνουν εξήντα ευρώ το μήνα, για να έχουν πρόσβαση στα παιδιά στα σχολεία;

Να σας πω, επίσης, ότι μόλις κατέθεσα αυτή την επίκαιρη ερώτηση, δέχτηκα πάρα πολλά τηλεφωνήματα, πάρα πολλά μηνύματα, από γονείς-μέλη από συλλόγους γονέων και κηδεμόνων γι’ αυτό το θέμα. Γιατί είναι πρόβλημα σε όλη την Ελλάδα όχι μόνο στην Περιφέρεια Δυτικής Μακεδονίας, ειδικά στη βόρεια Ελλάδα. Να σας πω χαρακτηριστικά ότι ο σύλλογος του 4ου Δημοτικού Σχολείου στο Κιλκίς μού έστειλε επιστολή, γιατί έκλεισε το κοντινό γυμνάσιο, έγινε πειραματικό για την ακρίβεια, με αποτέλεσμα κάποια παιδιά που δεν κληρώθηκαν να πάνε στο πειραματικό, να αναγκάζονται να περπατήσουν τρία χιλιόμετρα, για να φτάσουν στο πιο κοντινό γυμνάσιο και δεν υπάρχει και συγκοινωνία.

Τι απαντάτε, λοιπόν, σε αυτούς τους γονείς που έχουν να αντιμετωπίσουν παρόμοιο πρόβλημα και με τα πειραματικά, αλλά και με τη συγχώνευση των τμημάτων; Υπάρχει αυτό το πρόβλημα, κυρία Υπουργέ. Τι απαντάτε στους μαθητές των ΕΠΑΛ που κλείσανε τμήματα και αναγκάζονται, δωρεάν μεν, να μετακινούνται πολλά χιλιόμετρα Κοζάνη - Πτολεμαΐδα -ας πούμε- ή αντίστροφα Πτολεμαΐδα - Κοζάνη, για να πάνε να βρουν τα τμήματα που είχαν κλείσει και φοιτούσαν.

Κυρία Υπουργέ, στη Δυτική Μακεδονία, μιας και έχετε -όπως λέτε- την καταγωγή σας από εκεί, με τη βίαιη και πρόχειρη απολιγνιτοποίηση έχουμε υποστεί μια δραματική μείωση του ΑΕΠ της ζωής μας. Ερημοποίηση, μετανάστευση, στασιμότητα, υποβάθμιση όλων των ποιοτικών και ποσοτικών δεικτών, ενώ –θεωρητικά- με τη ρήτρα απολιγνιτοποίησης -που υποτίθεται ότι στα χαρτιά έχετε βάλει- θα έπρεπε να υπάρχει μια προνομιακή μεταχείριση γι’ αυτή την περιοχή και μια άρση των συνεπειών αυτής της πρόχειρης και βίαιης απολιγνιτοποίησης.

Περιμέναμε και για την περιοχή μας, αλλά και για την υπόλοιπη Ελλάδα ότι θα κάνατε το σωστό και ελπίζουμε να κάνετε το σωστό. Οι πολίτες παρακολουθούν και γνωρίζουν πόσο έχετε διευκολύνει, στη δική σας διακυβέρνηση, την ιδιωτική εκπαίδευση από την πρώτη ημέρα της κυβερνητικής σας θητείας με καταστρατήγηση και του Συντάγματος και πραγματικά βλέπουν και κρίνουν.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):**  Η κ. Μακρή έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):**  Ευχαριστώ, κυρία Πρόεδρε.

Θα ξεκινήσω από το τελευταίο πράγμα, ότι οι πολίτες βλέπουν και κρίνουν. Θα σας πω κάτι κύρια συνάδελφε με όλο το σεβασμό. Είμαι υποχρεωμένη, όπως όλοι οι συνάδελφοί μου όταν απαντούμε στον Κοινοβουλευτικό Έλεγχο, να απαντούμε σε αυτά που μας αφορούν και στα θέματα του Υπουργείου μας. Δεν ερχόμαστε εδώ ως κυβερνητικοί εκπρόσωποι να απαντούμε για τα θέματα άλλων Υπουργείων, γιατί μη έχοντας πλήρη γνώση μπορεί και να τα αδικήσουμε.

Όταν, λοιπόν, εγώ σας ανέφερα ότι το επισπεύδον είναι το Υπουργείο Εσωτερικών, το έκανα γιατί σέβομαι την κοινοβουλευτική διαδικασία και την αρμοδιότητα του άλλου Υπουργείου, όχι για «να πετάξω το μπαλάκι». Και να σας πω τι είναι αποκαρδιωτικό, γιατί χρησιμοποιήσατε αυτή τη φορά τον χαρακτηρισμό; Είναι αποκαρδιωτικό να έρχονται νέοι συνάδελφοι εδώ, χωρίς να έχουν κάνει προηγουμένως έρευνα, έλεγχο τι πρέπει να ρωτήσουν, σε ποιον πρέπει να ρωτήσουν και τι ίσχυε. Δεν είπα εγώ ότι είναι λάθος η μεταφορά. Ερμηνεύσατε, χωρίς να το δικαιούστε. Ποτέ δεν είπα ότι είναι λάθος. Είπα ότι είναι μια ρύθμιση που προϋπήρχε και την κρατήσαμε γιατί δεν πιστεύουμε ότι είναι λάθος και απαντώ για λογαριασμό άλλου Υπουργείου που δεν θα έπρεπε.

Τα στοιχεία της ΕΛΣΤΑΤ για το δημογραφικό είναι πολύ χρήσιμα, πολύ καλά στοιχεία. Μπορείτε να ρωτήσετε την αρμόδια Υπουργό Οικογένειας και Κοινωνικής Συνοχής, που πήρε πολλές πρωτοβουλίες και πρόσφατα, να σας απαντήσει για τα μέτρα που έχει πάρει η Κυβέρνηση και να σας θυμίσει ότι είναι ένα Υπουργείο το οποίο ιδρύθηκε για πρώτη φορά και δείχνει το εξαιρετικό ενδιαφέρον του Πρωθυπουργού.

Θα είχε πολύ ενδιαφέρον να μου δείξετε και τα γράμματα και τις επιστολές των συλλόγων γονέων και κηδεμόνων. Θα σας παρακαλούσα να τους συμβουλεύσετε αυτά να τα κάνουν θεσμικά. Όχι να αποκλείσουν εσάς, αλλά θα μπορούσαν να τα πάνε και στις περιφερειακές διευθύνσεις, στις οποίες, κυρία συνάδελφε, από την ενημέρωση τη γραπτή που έχω, δεν υπάρχει καμμία, μα καμμία διαμαρτυρία.

**ΚΑΛΛΙΟΠΗ ΒΕΤΤΑ:** Τα πήγαν στην περιφέρεια.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Να σας ενημερώσω και για τις «πολλές συγχωνεύσεις σχολείων», όπως γράφετε, και όχι τμημάτων. Να σας πω ότι στην Κοζάνη έχουμε εξακόσια εξήντα δύο τμήματα πρωτοβάθμιας εκπαίδευσης.

Ξέρετε, κυρία συνάδελφε, πόσα συγχωνεύτηκαν; Συγχωνεύτηκαν οκτώ. Αυτά που συγχωνεύτηκαν είναι τμήματα των ιδίων σχολείων. Κάποιο παιδί δεν φεύγει με τη συγχώνευση να πάει σε άλλο σχολείο, έστω και γειτονικό, έστω και όμορο. Και ξέρετε γιατί; Διότι πράγματι υπάρχει μείωση του μαθητικού πληθυσμού και έγιναν και μετεγγραφές, ζήτησαν οι γονείς τα παιδιά να φοιτήσουν σε άλλο σχολείο και αυτό επιτρέπεται γιατί χωροταξικά ανήκαν εκεί.

Άρα, λοιπόν, δεν υπάρχουν ούτε νέες μετακινήσεις από τη συγχώνευση ούτε η δραματική κατάσταση που αναληθώς μάς παρουσιάσατε.

Όπως σας είπα και πριν, δεν υπάρχει -και έχω έγγραφη ενημέρωση- μαθητής ή μαθήτρια που να μετακινείται σε απόσταση μεγαλύτερη από την προβλεπόμενη από την κοινή υπουργική απόφαση. Δεν υπάρχει καμμία αναφορά για κάτι διαφορετικό και αυτό περιλαμβάνεται στο έγγραφο που σας έχω πει.

Το ΚΤΕΛ αστικών γραμμών Κοζάνης - Πτολεμαΐδας παρέχει έκπτωση 50% στο κόμιστρο. Τα παιδιά που είναι εκτός αστικού ιστού των πόλεων Κοζάνης και Πτολεμαΐδας, ανεξάρτητα από την απόσταση, έχουν δωρεάν ειδικά μισθωμένα λεωφορεία από την Περιφέρεια της Δυτικής Μακεδονίας. Όταν μετεγγράφονται οι μαθητές ισχύει απολύτως ό,τι προβλέπεται στην κοινή υπουργική απόφαση. Οι αιτήσεις των μαθητών στην Περιφερειακή Ενότητα Κοζάνης για τη μετακίνηση είναι στις δύο χιλιάδες εξακόσιες επτά για τη δευτεροβάθμια και οκτακόσιες ενενήντα οκτώ για την πρωτοβάθμια. Αν τροποποιηθεί λόγω των μετακινήσεων των μαθητών, εννοείται ότι θα ισχύσει και γι’ αυτούς ό,τι ισχύει και προβλέπεται από τις υπουργικές αποφάσεις και τον νόμο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, δεν θα συζητηθούν κατόπιν συνεννόησης οι εξής ερωτήσεις.

Η πρώτη με αριθμό 1441/30-9-2024 επίκαιρη ερώτηση πρώτου κύκλου του Βουλευτή Φθιώτιδας της Κοινοβουλευτικής Ομάδας «Νέα Δημοκρατία» κ. Ιωάννη Οικονόμου προς την Υπουργό Κοινωνικής Συνοχής και Οικογένειας με θέμα: «Οι συνθήκες δημογραφικής κατάρρευσης στη Φθιώτιδα αναδεικνύουν την ανάγκη στοχευμένων πολιτικών ανά περιφέρεια για το δημογραφικό».

Η δεύτερη με αριθμό 1428/26-9-2024 επίκαιρη ερώτηση πρώτου κύκλου του Βουλευτή Αργολίδας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Γαβρήλου προς τον Υπουργό Υγείας με θέμα: «Χωρίς παιδιατρική κλινική παραμένει το γενικό νοσοκομείο του Νομού Αργολίδας».

Η δεύτερη με αριθμό 1438/30-9-2024 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας με θέμα: «Να μην απολυθούν οι εργαζόμενοι με συμβάσεις ορισμένου χρόνου στις υπηρεσίες καθαριότητας, φύλαξης και σίτισης των δημοσίων μονάδων υγείας και με νομοθετική ρύθμιση να μετατραπούν οι συμβάσεις τους σε αορίστου χρόνου με πλήρη εργασιακά και μισθολογικά δικαιώματα».

Η έκτη με αριθμό 1439/30-9-2024 επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξάπρος τον Υπουργό Υγείας με θέμα: «Συνέχιση της λειτουργίας των κινητών μονάδων ψυχικής υγείας στη Θεσσαλία με ευθύνη του κράτους».

Η έβδομη με αριθμό 1440/30-9-2024 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας με θέμα: «Για τη συνέχεια λειτουργίας υπηρεσιών και τη διασφάλιση θέσεων εργασίας με πλήρη εργασιακά δικαιώματα στις δομές απεξάρτησης που υπάγονται σε ψυχιατρικά νοσοκομεία και αναμένεται να ενταχθούν στον Εθνικό Οργανισμό Πρόληψης και Αντιμετώπισης Εξαρτήσεων (ΕΟΠΑΕ)».

Η τέταρτη με αριθμό 1429/27-9-2024 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Δημητρίου Τζανακόπουλου προς τον Υπουργό Προστασίας του Πολίτη με θέμα: «Πότε θα αντιμετωπίσει επιτέλους η Κυβέρνηση τα συνεχιζόμενα περιστατικά αστυνομικής βίας;».

Η με αριθμό 5857/15-7-2024 ερώτηση του Βουλευτή Φλώρινας της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» κ. Σταύρου Παπασωτηρίου προς τον Υπουργό Περιβάλλοντος και Ενέργειας με θέμα: «Πρόοδος εκπόνησης μελετών Πολεοδομικών Σχεδίων Περιφερειακής Ενότητας (Π.Ε.) Φλώρινας».

Επίσης, δεν θα συζητηθούν, λόγω κωλύματος του Βουλευτή: Η τρίτη, με αριθμό 1424/23-9-2024 επίκαιρη ερώτηση δεύτερου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Εγκατάσταση υπεράκτιων αιολικών πάρκων στη θαλάσσια περιοχή του Θρακικού Πελάγους γύρω από τη Σαμοθράκη και την Αλεξανδρούπολη» και η τέταρτη, με αριθμό 1423/23-9-2024 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Παιδείας, Θρησκευμάτων και Αθλητισμού με θέμα: «Επιτακτική η ανάγκη επανέκδοσης εγκυκλίου για το σχολικό έτος 2023 - 2024 και 2024 - 2025 για μη προσμέτρηση καταχωρημένων απουσιών μαθητών - μαθητριών που φοιτούν σε σχολικές μονάδες της πρωτοβάθμιας και δευτεροβάθμιας εκπαίδευσης, οι οποίες απουσίες δεν οφείλονται σε υπαιτιότητά τους αλλά σε αντικειμενικούς λόγους ανωτέρας βίας ή σχολικές δραστηριότητες που διοργανώνονται υπό την εποπτεία και έγκριση του Υπουργείου σας».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών των παρακάτω συνεδριάσεων της Κ΄ Περιόδου - Σύνοδος Α΄ της Βουλής, λόγω λήξης της Συνόδου:

ΡΞΔ΄ της Δευτέρας 8 Ιουλίου 2024, ΡΞΕ΄ της Τετάρτης 10 Ιουλίου 2024, ΡΞΣΤ΄ της Πέμπτης 11 Ιουλίου 2024, ΡΞΖ΄ της Παρασκευής 12 Ιουλίου 2024, ΡΞΗ΄ της Δευτέρας 15 Ιουλίου 2024, ΡΞΘ΄ της Τετάρτης 17 Ιουλίου 2024, ΡΟ΄ της Πέμπτης 18 Ιουλίου 2024, ΡΟΑ΄ της Παρασκευής 19 Ιουλίου 2024, ΡΟΒ΄ της Δευτέρας 22 Ιουλίου 2024, ΡΟΓ΄ της Τρίτης 23 Ιουλίου 2024, ΡΟΔ΄ της Τετάρτης 24 Ιουλίου 2024, ΡΟΕ΄ της Πέμπτης 25 Ιουλίου 2024, ΡΟΣΤ΄ της Παρασκευής 26 Ιουλίου 2024, ΡΟΖ΄ της Δευτέρας 29 Ιουλίου 2024, ΡΟΗ΄ της Τρίτης 30 Ιουλίου 2024, ΡΟΘ΄ της Τετάρτης 31 Ιουλίου 2024, ΡΠ΄ της Τετάρτης 28 Αυγούστου 2024, ΡΠΑ΄ της Παρασκευής 30 Αυγούστου 2024, ΡΠΒ΄ της Δευτέρας 2 Σεπτεμβρίου 2024, ΡΠΓ΄ της Τρίτης 3 Σεπτεμβρίου 2024, ΡΠΔ΄ της Τετάρτης 4 Σεπτεμβρίου 2024, ΡΠΕ΄ της Δευτέρας 9 Σεπτεμβρίου 2024, ΡΠΣΤ΄ της Τρίτης 10 Σεπτεμβρίου 2024, ΡΠΖ΄ της Πέμπτης 12 Σεπτεμβρίου 2024, ΡΠΗ΄ της Παρασκευής 13 Σεπτεμβρίου 2024, ΡΠΘ΄ της Δευτέρας 16 Σεπτεμβρίου 2024, Ρϟ΄ της Τρίτης 17 Σεπτεμβρίου 2024, ΡϟΑ΄ της Τετάρτης 18 Σεπτεμβρίου 2024, ΡϟΒ΄ της Πέμπτης 19 Σεπτεμβρίου 2024, ΡϟΓ΄ της Παρασκευής 20 Σεπτεμβρίου 2024, ΡϟΔ΄ της Δευτέρας 23 Σεπτεμβρίου 2024, ΡϟΕ΄ της Τετάρτης 25 Σεπτεμβρίου 2024, ΡϟΣΤ΄ της Πέμπτης 26 Σεπτεμβρίου 2024, ΡϟΖ΄ της Παρασκευής 27 Σεπτεμβρίου 2024, ΡϟΗ΄ της Δευτέρας 30 Σεπτεμβρίου 2024, ΡϟΘ΄ της Τρίτης 1 Οκτωβρίου 2024, Σ΄ της Τετάρτης 2 Οκτωβρίου 2024, ΣΑ΄ της Πέμπτης 3 Οκτωβρίου 2024 και ΣΒ΄ της Παρασκευής 4 Οκτωβρίου 2024.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η εξουσιοδότηση παρεσχέθη.

Συνεπώς τα Πρακτικά των συνεδριάσεων ΡΞΔ΄ της Δευτέρας 8 Ιουλίου 2024, ΡΞΕ΄ της Τετάρτης 10 Ιουλίου 2024, ΡΞΣΤ΄ της Πέμπτης 11 Ιουλίου 2024, ΡΞΖ΄ της Παρασκευής 12 Ιουλίου 2024, ΡΞΗ΄ της Δευτέρας 15 Ιουλίου 2024, ΡΞΘ΄ της Τετάρτης 17 Ιουλίου 2024, ΡΟ΄ της Πέμπτης 18 Ιουλίου 2024, ΡΟΑ΄ της Παρασκευής 19 Ιουλίου 2024, ΡΟΒ΄ της Δευτέρας 22 Ιουλίου 2024, ΡΟΓ΄ της Τρίτης 23 Ιουλίου 2024, ΡΟΔ΄ της Τετάρτης 24 Ιουλίου 2024, ΡΟΕ΄ της Πέμπτης 25 Ιουλίου 2024, ΡΟΣΤ΄ της Παρασκευής 26 Ιουλίου 2024, ΡΟΖ΄ της Δευτέρας 29 Ιουλίου 2024, ΡΟΗ΄ της Τρίτης 30 Ιουλίου 2024, ΡΟΘ΄ της Τετάρτης 31 Ιουλίου 2024, ΡΠ΄ της Τετάρτης 28 Αυγούστου 2024, ΡΠΑ΄ της Παρασκευής 30 Αυγούστου 2024, ΡΠΒ΄ της Δευτέρας 2 Σεπτεμβρίου 2024, ΡΠΓ΄ της Τρίτης 3 Σεπτεμβρίου 2024, ΡΠΔ΄ της Τετάρτης 4 Σεπτεμβρίου 2024, ΡΠΕ΄ της Δευτέρας 9 Σεπτεμβρίου 2024, ΡΠΣΤ΄ της Τρίτης 10 Σεπτεμβρίου 2024, ΡΠΖ΄ της Πέμπτης 12 Σεπτεμβρίου 2024, ΡΠΗ΄ της Παρασκευής 13 Σεπτεμβρίου 2024, ΡΠΘ΄ της Δευτέρας 16 Σεπτεμβρίου 2024, Ρϟ΄ της Τρίτης 17 Σεπτεμβρίου 2024, ΡϟΑ΄ της Τετάρτης 18 Σεπτεμβρίου 2024, ΡϟΒ΄ της Πέμπτης 19 Σεπτεμβρίου 2024, ΡϟΓ΄ της Παρασκευής 20 Σεπτεμβρίου 2024, ΡϟΔ΄ της Δευτέρας 23 Σεπτεμβρίου 2024, ΡϟΕ΄ της Τετάρτης 25 Σεπτεμβρίου 2024, ΡϟΣΤ΄ της Πέμπτης 26 Σεπτεμβρίου 2024, ΡϟΖ΄ της Παρασκευής 27 Σεπτεμβρίου 2024, ΡϟΗ΄ της Δευτέρας 30 Σεπτεμβρίου 2024, ΡϟΘ΄ της Τρίτης 1 Οκτωβρίου 2024, Σ΄ της Τετάρτης 2 Οκτωβρίου 2024, ΣΑ΄ της Πέμπτης 3 Οκτωβρίου 2024 και ΣΒ΄ της Παρασκευής 4 Οκτωβρίου 2024, επικυρώθηκαν.

Στο σημείο αυτό κηρύσσεται η λήξη των εργασιών της Α΄ Συνόδου της Κ΄ Περιόδου Προεδρευομένης Κοινοβουλευτικής Δημοκρατίας.

Το σχετικό προεδρικό διάταγμα θα δημοσιευτεί στην Εφημερίδα της Κυβερνήσεως και θα θυροκολληθεί.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 10:39΄ λύεται η συνεδρίαση για τη Δευτέρα 7 Οκτωβρίου 2024 με αντικείμενο εργασιών του Σώματος: α) ώρα 11.00΄ ανακοίνωση του προεδρικού διατάγματος για τη λήξη των εργασιών της Α΄ Συνόδου και Αγιασμός για την έναρξη των εργασιών της Β΄ Συνόδου από τον Μακαριώτατο Αρχιεπίσκοπο Αθηνών και Πάσης Ελλάδος κ. Ιερώνυμο και τα μέλη της διαρκούς Ιεράς Συνόδου, σύμφωνα με την ειδική ημερήσια διάταξη που θα διανεμηθεί, β) ώρα 12.00΄ εκλογή Κοσμητόρων και Γραμματέων, σύμφωνα με τα άρθρα 6 και 8 του Κανονισμού της Βουλής.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**